Empayar Khmer: Bangsa Yang Membina Angkor Wat

Empayar Khmer merupakan sebuah negara yang berkuasa di Asia Tenggara dari tahun 802 hingga 1431 M, ditubuhkan oleh masyarakat yang dikenali dengan nama yang sama. Pada zaman kemuncaknya, wilayah kekuasaan empayar ini merangkumi kebanyakan wilayah Kemboja, Thailand, Laos, dan selatan Vietnam moden.

Menjelang kurun ke-7 M, masyarakat Khmer mula mendiami kawasan di sepanjang Sungai Mekong – sungai ketujuh terpanjang di dunia – bermula dari delta hingga ke sempadan Kemboja-Laos moden, di samping daerah antara sungai dan tasik Tonle Sap hingga ke barat dan kawasan yang memanjang di sepanjang sungai Tonle Sap (yang mengalir dari tasik hingga ke sungai, bercantum dengan sungai Mekong di delta).

Ketika itu, terdapat beberapa buah kerajaan yang saling berp3rang antara satu sama lain, sambil kesenian dan kebudayaan mereka pula menerima pengaruh yang kuat daripada India berikutan wujudnya rangkaian laluan perdagangan antara mereka dan sub-benua tersebut.

Agama yang paling berpengaruh di rantau berkenaan adalah Hinduisme, disusuli oleh Buddhisme, yang turut bercampur-aduk dengan kepercayaan animisme dan kultus-kultus tradisional. Antara kota penting yang wujud pada masa itu ialah Angkor Borei, Sambor Prei Kuk, Banteay Prei Nokor dan Wat Phu.

Menurut sejarah, seorang tokoh bernama Jayavarman II, yang dipercayai berasal-usul dari sebuah tempat bernama Java – tidak pasti sama ada ia merujuk kepada Pulau Jawa di Asia Tenggara ataupun tidak, mengepalai pasukan tenteranya dan menewaskan kerajaan-kerajaan kecil yang wujud di rantau berkenaan sekaligus mendirikan sebuah kerajaannya sendiri. Pada tahun 802 M, beliau menggunakan gelaran chakravartin yang bermaksud “raja sejagat’, dan tarikh tersebut diambil sebagai tarikh permulaan empayar beliau.

Dengan menjadikan Angkor sebagai pusat pemerintahan, kurun-kurun yang berikut menyaksikan empayar Khmer melebarkan kekuasaannya, terutama ke arah utara (memasuki dataran Khorat) dan barat, hingga ke lembangan Chao Praya dan wilayah-wilayah yang lebih jauh daripada itu.

Keadaan di timur bagaimanapun menyaksikan situasi yang berbeza: sejarah menyaksikan betapa beberapa kali juga Khmer terpaksa berp3rang dengan dua buah bangsa jiran yang cukup berkuasa, iaitu Cham (di Vietnam tengah moden) dan Vietnam (di Vietnam utara moden).

Walaupun Khmer berjaya meraih sejumlah kemenangan, misalnya pada tahun 1145 M yakni sewaktu ibu kota Cham, Vijaya, berjaya ditakluk, mereka tidak pernah berhasil menyerap sepenuhnya wilayah-wilayah Cham. Keadaan sebaliknya berlaku buat Cham dan Vietnam yang masing-masing menikmati kemenangan, khususnya Cham yang sempat membalas dendam dengan menjarah Angkor (1177 M) dan mengasak kekuatan Khmer hingga ke ambang kejatuhannya.

Sepanjang berlalunya sejarah empayar Khmer, raja-raja mereka mencurahkan banyak usaha dan masa dalam menundukkan pemberontakan yang dicetuskan oleh bangsawan-bangsawan yang cuba merebut kemerdekaan, atau mereka yang mengatur konspirasi menggulingkan raja. Keadaan sebegini seringkali berlaku susulan kemangkatan raja, memandangkan hak pewarisan takhta kebiasaannya diperebutkan sesama mereka.

Bangsa Khmer merupakan jurubina yang terkemuka, dan hal ini jelas terbukti apabila wilayah mereka dipenuhi dengan kuil-kuil monumental, takungan-takungan air bersaiz besar (disebut sebagai baray), terusan-terusan, dan rangkaian jalan raya yang luas dan dilengkapi dengan pelbagai macam jambatan – jalan utamanya sahaja mencecah 800 km panjang.

Angkor Wat yang dianggap sebagai candi paling mengagumkan di dunia, merupakan sebuah mikrokosmos bagi agama Hindu dan dianggap sebagai kompleks keagamaan terbesar di dunia – meliputi kawasan seluas 200 hektar. Pembinaan kompleks ini mengambil masa selama 30 tahun dan ia dimulakan sekitar tahun 1122 M oleh salah seorang raja terulung Khmer, iaitu Suryavarman II.

Raja teragung dalam sejarah empayar Khmer ialah Jayavarman VII (memerintah 1181-1215 M). Beliau bertanggungjawab menghalau bangsa Cham yang men4kluki Angkor, membebaskan kerajaan dari cengkaman anarki, dan seterusnya melancarkan kempen ketenteraan ke atas Champa.

Projek-projek pembinaan yang diusahakan oleh beliau juga cukup menakjubkan: beliau membina banyak candi, monumen, jalan raya, hospital, dan kompleks Angkor Thom – sebuah kota di dalam kota Angkor. Jayavarman turut berjasa dalam meluaskan wilayah empayar hingga ke kemuncaknya.

Nama sebenar Angkor ialah Yashodharapura (“Kota penegak-kegemilangan”), dan pada masa-masa perdananya, ia merupakan kota paling besar di dunia dengan keluasan mencecah seribu kilometer persegi, hampir setanding dengan keluasan Los Angeles di Amerika Syarikat moden. Jumlah populasi Angkor sukar untuk dianggarkan, namun sejarahwan meletakkan angkanya sekitar sejuta orang.

Bangsa Khmer dikenali sebagai masyarakat yang gemar membuat keraian, justeru wujud pelbagai macam keraian dalam sepanjang tahun. Acara gusti, lumba kuda, sabung ayam, bunga api, bermain muzik dan menari merupakan aspek penting dalam budaya mereka. Kebanyakan aktiviti jual-beli dalam kalangan mereka dijalankan oleh kaum perempuan. Raja dan golongan elit pula lazim menaiki tandu sambil dipayungi dari panas matahari. Empayar ini menyaksikan wujud bermacam-macam bentuk agama, dengan agama Hindu sebagai agama pilihan (namun tidaklah mesti ekslusif) raja-raja sebelum ianya diganti oleh Buddhisme.

Empayar Khmer terbahagi kepada kira-kira 23 buah wilayah, yang disokong oleh pentadbiran yang cekap dan barisan menteri yang ramai lagi menyeluruh hingga ke peringkat kampung-kampung. Bancian penduduk sering dilakukan secara berkala. Walaupun sistem bancian ini dianggap sebagai kunci kepada kepesatan/kemakmuran empayar, pegawai-pegawai tinggi yang mengelolakannya lazim bersikap culas sehingga menjadi antara wabak yang merosakkan empayar Khmer.

Faktor kemunduran dan kejatuhan akhir empayar Khmer mempunyai hubungan rapat dengan perpindahan bangsa Thai pada kurun ke-12-14 M. Bangsa ini mendiami wilayah utara empayar, yang secara kasarnya berlokasi di kawasan sempadan China dan Asia Tenggara: iaitu Yunnan. Rupa bumi di sana bersifat kasar dan bergunung-ganang, dan di situ jugalah berdirinya kerajaan Thai yang dikenali sebagai Nanchao.

Atas sebab-sebab yang tidak diketahui, masyarakat Thai berpindah ke selatan dalam gerombolan-gerombolan kecil. Bangsa Thai muncul pertama kali dalam rekod sejarah sebagai tentera upahan yang berkhidmat untuk empayar Khmer, dan bilangan mereka meningkat sejurus selepas pengaruh mereka bertebaran ke serata kawasan. Perpindahan bangsa ini semakin mendadak sewaktu Monggol melancarkan kempen ketenteraan yang menggegarkan China, dan sewaktu Monggol men4kluki Yunnan pada tahun 1253 M, keadaan bangsa Thai kian meruncing.

Beberapa tempoh kemudian, Thai menubuhkan kerajaan-kerajaan kecil yang tersendiri, dengan kerajaan yang paling menonjol terletak di sebelah barat empayar Khmer. Kian lama, pengaruh kerajaan-kerajaan ini kian meningkat, dan mereka pun mula menyerang dan men4kluk wilayah-wilayah Khmer.

Pada waktu itu juga, ekonomi Khmer merudum dek terjejasnya takungan-takungan air yang menjadi sandaran utama empayar akibat peningkatan keladak. Pada tahun 1431 M, Kerajaan Ayutthaya yang merupakan kerajaan bangsa Thai menguasai Angkor sekaligus menamatkan pemerintahan Khmer secara rasmi.

TERJEMAHAN:

Rodrigo Quijada Plubins. (12 Mac 2013). Khmer Empire. Ancient History Encyclopedia.
https://ancient.eu/Khmer_Empire/


Orang Melayu Sudah Lama Berniaga dan Berdagang Sebelum Zaman Kesultanan Melaka

Ada saja dakwaan-dakwaan yang cuba merendahkan orang Melayu. Kononnya orang Melayu hanya tahu berniaga, berdagang dan menggunakan pelbagai bahasa selepas kemunculan Kesultanan Melayu Melaka (KMM). Hakikatnya, dakwaan dangkal ini boleh disangkal dengan mengkaji etimologi perkataan pasar dan niaga.

Etimologi pasar penting untuk dikupas dalam bidasan ini kerana pasar berperanan penting sebagai tempat jualan, urusniaga barangan dan transaksi kewangan yang dilaksanakan di Alam Melayu. ‘Pasar’ bukan istilah Arab kerana pasar mereka digelar ‘souq’.

‘Pasar’ sebenarnya diambil dari istilah asal Parsi iaitu ‘bazaar’. Ia kemudiannya disebut oleh Turki Saljuk dan Uthmaniyyah sebagai ‘pazari’. Kesemua tamadun dan kerajaan ini memang pernah datang dan bertembung, bersaing dan menjual barang dagangan masing-masing di Alam Melayu – sebelum kemunculan KMM lagi.

Istilah berkaitan Alam Melayu dan kerajaan di sepanjang Selat Melaka telah ditulis dalam kitab-kitab Arab dan syair-syair Parsi. Perkara ini turut disebut dalam catatan pengembara Eropah, China dan Turki Uthmaniyah juga turut menjalinkan hubungan perdagangan dengan kerajaan-kerajaan Melayu seperti KMM dan Kesultanan Acheh.

Sekarang, lihat pula etimologi perkataan niaga. Niaga kalau mengikut definisi Bahasa Melayu moden merujuk kepada urusan jual beli. Niaga bukan perkataan Arab, Parsi atau mana-mana kerajaan Islam pasca-KMM. Sebaliknya, ia merupakan perkataan Melayu Kuno yang mempunyai pengaruh Sanskrit – lama sebelum KMM atau kedatangan Islam di Tanah Melayu.

Nigama’ (niaga) bermaksud ‘tempat jualan’.  Sementara ‘vanimarga’ (berniaga) pula bermaksud ‘lebuh pasar’. Dalam Bahasa Sanskrit, ‘panagranthi’ (perniagaan) bermaksud ‘pasar’. Bahasa Melayu Kuno ini biasanya dijumpai pada prasasti kerajaan Melayu seawal abad ketujuh lagi seperti Sriwijaya.

Catatan pelayar-pelayar Arab, China dan Parsi sudah lama menyebut kerajaan Melayu lama ini. Malah, ia menjadi pelabuhan mereka membeli komoditi-komoditi penting zaman itu seperti kapur barus, rempah ratus, gaharu dan emas.

Contoh catatan mereka yang paling mudah, kekayaan kerajaan itu. Ibnu al-Faqih dalam kitabnya, Kitab al-Buldan menceritakan bahawa antara benua India ke benua China (termasuk Alam Melayu) terdapat sebanyak 30 buah kerajaan. Raja yang paling kecil (paling miskin) memiliki kekayaan setanding dengan apa yang dimiliki oleh Raja Arab.

Raja Arab di sini merujuk kepada para pemerintah Bani Abbasiyah. Kalau kekayaan raja sebegitu sudah menyamai nilai harta kerajaan berkenaan, apatah lagi kekayaan pemerintah Srivijaya.

Abu al-Qasim Ubaidillah bin Abdullah yang turut dikenali sebagai Ibnu Khordhabeh meriwayatkan pendapatan cukai perniagaan sahaja bagi Maharaja Srivijaya adalah sebanyak 200 jongkong emas sehari. Satu jongkong seberat hampir 1kg. Ini bermakna pendapatan Maharaja Srivijaya sehari bersamaan dengan hampir 200 kg emas.

Dengan kekayaan yang dimiliki, ia bukan sekadar menunjukkan Srivijaya sebagai sebuah kerajaan yang makmur. Tetapi ia turut menunjukkan kebijaksanaan pemerintah Melayu lama itu menguasai lautan (termasuk persimpangan laluan perdagangan) dan membina empayar yang dikagumi sehingga hari ini.

Jadi, takkanlah Melayu hanya reti berniaga selepas era KMM? Mengarutlah!


Apabila Anda Bunuh 10 Juta Rakyat Afrika, Anda Tidak Akan Dilabel Sebagai “Hitler”…

Kenalkah anda akan individu dalam gambar ini? Ramai yang tidak mengenalinya. Namun, nama-nama seperti Adolf Hitler, Mao Zedong, Mehmed Talaat Pasha dan Joseph Stalin seringkali dikaitkan dengan pembunuhan beramai-ramai. Semestinya, individu dalam gambar sepatutnya menghasilkan kebencian yang serupa seperti Adolf Hitler dan Benito Mussolini.

Nama individu ini adalah Leopold II, Raja Belgium 1867-1909. Baginda menguasai Congo selepas kegagalan-kegagalan di Asia dan Afrika dengan ‘pembelian’ negara tersebut. Selepas itu, bermulalah penghambaan rakyat Congo dengan penipuan bahawa usaha-usaha beliau sebagai ‘saintifik’ dan ‘murah hati’ dibawah panji Masyarakat Afrika Antarabangsa.

Tujuan baginda adalah sama seperti kolonialis-kolonialis yang lain. Pengeksploitan ekonomi demi kepentingan sumber alam. Congo merupakan negara yang kaya dengan sumber alam – cobalt, kuprum, niobium, tantalum, berlian, EMAS, PERAK, zink, tin, uranium dan arang batu. Dan Congo juga merupakan antara negara paling miskin dalam dunia pada masa ini.

Di bawah penguasaan Leopold II, masyarakat Congo dihumban dalam kem-kem buruh paksa, pencacatan tubuh badan, hukuman bunuh, seksa dan juga ketenteraan peribadi. Baginda pada asalnya memulakan perusahaan gading gajah, dan kemudiannya bertukar kepada industri getah selepas berlakunya kenaikan harga getah pada sekitar 1890-an.

Tetapi, masyarakat global tidak akan mendengari nama baginda di media, atau nama Manuel II yang mengusahakan gerakan perampasan Melaka. Seramai 2-15juta orang dijangka terkorban akibat kerakusan Leopold II, tetapi nama beliau tidak akan didendangkan dalam konteks yang sama seperti “Adolf Hitler” walaupun kedua-dua mereka melaksanakan kezaliman yang tidak boleh diterima masyarakat yang mencintakan kemanusiaan.

Raja Leopold II merupakan salah seorang yang mengusahakan ketuanan kulit putih. Dan di bawah imperialisme ini, mangsa-mangsa ibaratkan abu yang akan ditiup angin… ataupun ukiran nama pada pasir yang menanti saat dibadai ombak.

Akan tetapi, agama Islam pula dilabel sebagai keganasan alam, dan bermula pula usaha-usaha untuk membanteras semua agama demi keamanan global.

Apakah perbuatan Leopold II, Adolf Hitler, Mehmed Talaat Pasha, Benito Mussolini, Joseph Stalin dan Mao Zedong dihalalkan dalam ajaran Islam, Kristian, Yahudi atau Buddhisme?


Peluang Menyaksikan Hujan Meteor Delta Aquariids Di Langit Anda

–Nama :

Hujan meteor delta aquariids / southern delta aquariids

-Waktu mula/akhir :

12 julai ~ 23 ogos

-Waktu Puncak : 30 julai

-Waktu terbaik untuk mencerap :

26 julai ~ 31 julai

-titik kemunculan : buruj aquarius

-Kuantiti : 16 ~ 25 meteor/jam

( waktu puncak )

-Waktu melihat :

tengah malam ~ subuh

-Asal Hujan Meteor :

Komet 96P/Machholz

-Kelajuan meteor : 41 km/saat

kawasan yang padat dengan sisa debu sebuah komet yang bernama Komet

96P/Machholz yang menjadi penyebab terjadinya hujan meteor Delta Aquariids .

Sisa debu komet 96P/Machholz atau disebut meteoroid akan memasuki atmosfera bumi dengan kadar kelajuan yang tinggi lalu terbakar sehingga menghasilkan jalur cahaya yang dipanggil meteor .

Untuk pengetahuan ,

hujan meteor ini dinamakan Delta Aquariids kerana titik kemunculannya kelihatan berada pada salah satu bintang yang terdapat pada buruj aquarius iaitu Skat atau nama lainnya Delta Aquarii .

Delta Aquariids salah satu musim hujan meteor yang tergolong dalam kategori

” hujan meteor major ” .

Hujan meteor major merupakan hujan meteor yang muncul dengan kadar kenampakan yang sederhana atau banyak .

Mengikut data yang dikeluarkan International Meteor Organization

( IMO ) ,

Jangkaan hujan meteor Delta Aquariids tahun ini boleh mencapai kadar 16 meteor sehingga 25 meteor per jam ketika waktu puncaknya yang akan berlaku pada :

30 Julai 2017 .

Walaupun waktu puncaknya berlaku pada 30 julai 2017 ,

kita boleh memulakan cerapan Delta Aquariids bermula dari :

26 julai 2017 ~ 31 julai 2017 .

Perlu diingat ,

kadar kenampakan

16 ~ 25 meteor/jam itu berlaku ketika waktu puncak serta keadaan yang betul-betul sempurna seperti :

✔ Titik kemunculan meteor berada tepat diatas kepala ketika waktu puncaknya .

✔Tiada awan .

✔Tiada sebarang gangguan cahaya .

✔Cuaca tidak hujan dan juga beberapa faktor lain yang boleh mempengaruhi kadar kenampakan meteor .

untuk tahun ini , nasib menyebelahi kita kerana ketika puncak hujan meteor berlaku ,

cahaya bulan yang terang tidak akan mengganggu kadar kenampakan meteor

disebabkan bulan yang menuju fasa separa muda akan terbenam menjelang tengah malam .

Keadaan ini merupakan peluang terbaik untuk menikmati hujan meteor sepuas-puasnya kerana tiada gangguan cahaya bulan yang terang benderang .

WAKTU TERBAIK UNTUK MENCERAP :

sekitar waktu tengah malam sehingga waktu subuh .

KERANA ,

Titik kemunculan Delta Aquariids adalah di kawasan berhampiran bintang Skat yang terdapat pada buruj AQUARIUS .

Buruj Aquarius akan mudah dilihat sekitar waktu tengah malam hingga subuh .

ARAH UNTUK CERAPAN :

ketika memulakan cerapan sekitar tengah malam , pandang ke arah tenggara iaitu arah buruj Aquarius mula menampakan dirinya di ufuk .

Menjelang waktu tahajud sehingga subuh ,

meteor Delta Aquariids akan semakin mudah kelihatan apabila muncul di pelbagai arah ketika titik kemunculan meteor mula berada tinggi di langit .

* Bagi yang belum mahir dengan kedudukan buruj-buruj di langit ,disarankan untuk menggunakan aplikasi seperti Stellarium , Star Map dan lain-lain bagi memudahkan mencari kedudukan titik kemunculan meteor .

Panduan melihat hujan meteor :

★ berada dikawasan lapang tanpa halangan terutama pada titik kemunculan meteor iaitu buruj aquarius .

( meteor akan muncul dipelbagai arah menjelang waktu subuh ) .

★ berada di kawasan bebas cahaya untuk mengamatan yang terbaik ..

contoh : kampung..

★ TIDAK memerlukan binokular atau teleskop , cukup menggunakan MATA KASAR .

★ fokuskan pandangan ke langit .

Mata memerlukan sekurang kurangnya 20 minit hingga 30 minit untuk menyesuaikan dengan keadaan langit yang gelap .

★ sediakan ubat nyamuk atau sebagainya untuk keselesaan .

Sekian   ..

Wallahu A’lam . .

” Majulah Falak Untuk Ummah ”

Sumber rujukan :

– mobile observatory

– stellarium

– falakonline.net

– imo.net

( International Meteor Organization )


Betulkah Ratu Elizabeth Keturunan Nabi Muhammad SAW?

Ratu Elizabeth tidak lama lagi akan pergi buat selamanya. Tetapi baginda takkan tenggelam dalam timbunan sejarah. Suasana pemerintahan baginda jauh berbeza untuk dibandingkan dengan dua pendahulu iaitu George V (1910-1936) dan George VI (1936-1952).

Perjalanan baginda daripada puteri ke permaisuri memang menakjubkan. Banyak benda yang berlaku (dan tidak berlaku) sejak tahun 1800-an lagi. Kalau ada sedikit perubahan, memang lain habis sekarang ini.

Misalnya jika George IV (1820-1830) dan William IV (1830-1837) mempunyai waris sah, barangkali Elizabeth akan menjadi kerabat jauh sahaja.

Jujurnya kalau tengok salasilah British, boleh tahan mengantuk juga. Senang cakap, Elizabeth merupakan keturunan William the Coηqµeror (1066-1087) yang mengubah habis dimensi politik Eropah.

William mempunyai tiga orang anak: Henry, Adela dan William II. Adela melahirkan seorang putera bernama Stephen dari Blois yang menyertai Perαηg Sαlib Pertama.

Kira moyang Elizabeth terdiri daripada golongan kerabat boleh tahan hebat. Walau bagaimanapun, ada ura-ura menyatakan yang baginda adalah keturunan Nabi Muhammad (SAW).

Melihat Asal-Usul Dakwaan Ini

Kalau tengok betul-betul, kenyataan ini kelihatan sedarjat pula dengan teori konspirasi. Ataupun sama seperti orang yang tularkan bahawa Dr Mahathir Mohamad dijaga dua wali berbeza personaliti – seorang lemah lembut dan seorang lagi garang macam singa.

Tetapi hubungan Elizabeth dengan Nabi Muhammad (SAW) mempunyai konteks lebih rasmi. Kerana akhbar tabloid The Daily Mail dan The Daily Express katanya ada bercakap pasal benda ini.

Apabila dua berita British bercakap, ramai percaya terus… tanpa sedar yang dua akhbar ini memetik daripada sumber sama iaitu akhbar Al Ousboue daripada Morocco.

Khabar Angin Timbul Sekitar 1986

Kisah melibatkan Nabi Muhammad (SAW) sebenarnya dimulakan seorang saintis genealogi bernama Harold Brooks-Baker yang menerbit buku Burke’s Peerage (buku pasal bangsawan British).

Beliau berpendapat bahawa Elizabeth adalah keturunan seorang puteri bernama Zaida yang memeluk agama Kristian pada abad ke-11. Zaida kemudian menjadi gundik Raja Alfonso VI di Castile.

Penulis akhbar Al Ousboue turut menggunakan Zaida sebagai sumber induk. Katanya Zaida adalah generasi Nabi Muhammad yang ke-43.

Tetapi orang ramai lebih percaya apabila Mufti Besar Mesir iaitu Ali Gomaa ada beri sepatah dua kata pasal hal ini.

“Seorang lelaki daripada Bani Hashim ditαηgkαp di Britain. Beliau kemudian dipaksa murtad. Katanya beliau adalah datuk Ratu Elizabeth. Perkara sensitif ini ditulis dalam buku Arab dan Inggeris. Menafikan realiti dan sejarah akan membuatkan (kita) tidak berfikir dengan baik.”

Kenyataan ini mencetuskan sedikit kekecohan. Elizabeth mempunyai dua orang datuk – George V (1910-1936) dan Claude George Bowes-Lyon.

Kedua-duanya tidak ditαηgkαp, apatah lagi dipaksa murtad. Kerana Claude adalah Earl of Strathmore dan Kinghorne.

Mungkin kerana tidak logik, kenyataan mufti tidak menjadi tular. Kalau berpaut pada teori Zaida, mungkin ada sedikit kelogikan.

Namun memandangkan Mufti cakap pasal Bani Hashim, kita boleh beralih ke seorang penguasa suku tersebit. Beliau adalah Raja Abdullah II di Jordan, yang sah keturunan baginda melalui pertalian bapa.

Abdullah dipercayai adalah generasi ke-41 secara langsung daripada Nabi Muhammad terus.

Sekadar pengetahuan, Abdullah mempunyai seorang puteri bernama Salma yang menjadi juruterbang jet pejuang pertama Jordan.

Kalau ingin membuktikan dakwaan, kena guna sampel DNA daripada keluarga Elizabeth dan keluarga Abdullah. Itu saja jalan yang ada untuk mengesahkan dakwaan ini (atau menutup terus).

RUJUKAN:

Blakemore, E. (2018, April 11). Is Queen Elizabeth Related to the Prophet Muhammad? History.

The Times of Islamabad. (2018, April 9). Egypt’s former grand Mufti confirms Queen Elizabeth is descendant of Prophet Muhammad (PBUH).

The Times of Israel. (2018, April 7). Is Queen Elizabeth descended from the Prophet Muhammad?


Bagaimana Samurai Boleh Wujud Di Jepun?

Budaya Jepun sebenarnya tidak begitu bersatu. Peringkat sosialnya disusun mengikut darjat seperti daimyo atau ronin misalnya. Hanya selepas Revolusi Maharaja Mutsuhito (Mikado Meiji) barulah Jepun bangkit menjadi sebuah negara yang bersatu. Sebelum baginda, Maharaja Jepun sendiri tidak kuasa – perlu ikut tradisi iaitu biar para shogun memerintah.

Perbincangan pasal darjat Jepun takkan lengkap tanpa membicarakan pasal samurai. Semua orang pernah dengar tentang samurai. Ramai rata-ratanya kagum melihat kemahiran seorang samurai dalam menggunakan sebilah katana. Walau bagaimanapun, video-video yang berlegar di Facebook, Instagram, TikTok dan YouTube pasal samurai sebenarnya tidak boleh diambil sebagai unsur sejarah.

Peranan samurai dalam media sosial tidak sama untuk dibandingkan dengan samurai dalam sejarah Jepun. Samurai zaman sekarang lebih pada kegiatan profesional. Manakala samurai zaman dulu adalah sebuah unit kebangsawanan yang berkasta tentera.

Timbulnya Samurai Di Jepun

Struktur samurai tidak terjadi secara sekelip mata. Prosesnya mengambil masa beberapa abad. Sejarawan berpendapat yang tunas sistem samurai berputik semasa zaman pemerintahan Maharaja Tenji pada tahun 646. Pada tahun tersebut, Dinasti Tang dan Kerajaan Silla berjaya menewaskan Jepun Yamato yang katanya jauh lebih ramai.

Kekalahan ini menyebabkan pemerintah Jepun berundur daripada urusan Korea. Senang cakap, Jepun memperbaharui sistem kerajaan yang memangkinkan penubuhan “Gundan-Sei”… iaitu angkatan ketenteraan yang dikecualikan cukai asalkan berjuang demi negara.

“Gundan-Sei” terdiri daripada 12 pangkat. Semua anggota berpangkat pertama sampai keenam digelar “samurai”. Buat beberapa abad, samurai hanyalah suatu pangkat anggota biasa yang perlu menguruskan hal-hal harian. Pangkat ini bercambah menjadi kasta disegani semasa Zaman Kamakura (1185-1333), ketika Jepun menggunakan sistem feudalisme.

Darjat Di Dalam Sistem Keshogunan Jepun

Semua mungkin boleh agak macam mana samurai naik daripada bawah. Kalangan ini turun ke medan untuk berjuang. Jadi saban zaman, imej mereka bertambah kualiti “pahlawan agung” pada mata rakyat (Kishida & Mishina, 2004).

Seorang samurai ibaratkan contoh tauladan sampai pengaruh mereka mencurah. Masuk saja Zaman Kamakura, kalangan samurai menjalinkan persefahaman antara satu sama lain. Mereka tidak lagi berpecah belah mengikut unit masing-masing. Secara tidak langsung, mereka mempunyai suara dalam pentas politik sampai terbentuknya “kerajaan samurai”.

Bagi menjaga kualiti seorang samurai, setiap anggota wajib menjaga tingkah laku. Setakat cakap mulut saja tidak berguna. Institusi samurai mewujudkan kod bushido yang menjadi hukum-hakam utama di sebalik kehidupan samurai. Bangsa Jepun pula tidak pernah putus dibawah naungan monarki.

Kalau ikut mitos, Jepun dipimpin Sang Maharaja sejak 11 Februari 660 S.M. Tetapi sejarah meletakkan 11 Februari 539 (selepas Masihi) sebagai tarikh permulaan kemaharajaan Jepun. Walaupun nama “maharaja”, raja Jepun tidak maha langsung.

Berabad-abad, maharaja Jepun memegang kuasa istiadat semata-mata. Kerana kuasa kepimpinan dicengkam para shogun. Senang cakap beginilah – 10 negeri ada 10 shogun dan seorang maharaja. Setiap shogun paling berkuasa. Dan para samurai memastikan shogun kekal berkuasa mengatasi maharaja… sampailah zaman Meiji.

Satu Dan Semua

Maharaja Meiji sebenarnya tidak menghapuskan sistem feudalisme di bumi Jepun. Banyak faktor yang memainkan peranan. Tetapi kalau tengok secara terperinci, tangan-tangan golongan pro-feudalis sendiri yang meranapkan sistem mereka.

Apabila sistem ini menjadi abu, Maharaja Meiji berada di atas… seorang penguasa yang suci tanpa sebarang parut kesisteman. Apabila Meiji berkuasa, para samurai tersentak melihat pengaruh mereka terluntur.

Kerana Meiji meletakkan senjata dalam tangan setiap anak Jepun. Tiada lagi istilah “kasta pedagang”, “kasta peniaga”, “kasta pekerja”, “kasta ronin”, “kasta samurai”, “kasta daimyo” dan “kasta shogun”. Yang ada hanya “rakyat Jepun dibawah Maharaja”.

Apa yang berlaku sebenarnya mudah difahami begini: semua rakyat Jepun sekarang adalah samurai (Wills, 2017). Hukum-hakam bushido sekarang diamalkan setiap anak Jepun. Maka sistem samurai itu sendiri sudah sebati sebagai “sistem Jepun”.

Kalau anda berminat dengan artikel sejarah Jepun ini, kami nak cadangkan pembelian buku terbaru kami, KITAB TAMADUN JEPUN di Shopee kami dipautan: bit.ly/KTJShopee

RUJUKAN:

Kishida, T., & Mishina, K. (2004). The Yasukuni Swords: Rare Weapons of Japan, 1933-1945. Kodansha International. Halaman 42.

Wills, M. (2017, Disember 29). Whatever Happened to the Samurai? J Stor.


Pertempuran Mutah: Khalid Al-Walid Menyelamatkan Tentera Islam

Tentu ramai antara kita yang tertanya-tanya tentang bagaimana gelaran Pedang ALLAH berjaya dimiliki oleh Khalid Al-Walid sendiri. Semuanya berpunca daripada Pertempuran Mutah itu sendiri di mana Khalid Al-Walid berjaya muncul sebagai seorang penyelamat yang menyelamatkan tentera muslim diambang kekalahan total.

Semuanya bermula ketika Rasulullah menghantar utusan ke Bani Ghassan, menjemput Al-Haarith ibn Umayr, yang merupakan pemimpinnya untuk memeluk Islam. Namun, Bani Ghassan membalas jemputan Rasulullah dengan pembunuhan utusan tersebut. Mahu menuntutbela dan menghukum Bani Ghassan ke atas onar yang ditaburkan, maka Rasulullah menghantar 3, 000 orang tentera yang diketuai oleh Zaid bin Harithah. Sempat lagi Rasullulah berpesan sekiranya Zaid syahid, maka Jaafar bin Abi Talib akan mengambil alih tanggungjawab sebagai komander. Sekiranya Jaafar turut syahid, maka Abdullah bin Rawahah akan mengambil tanggungjawab. Sekiranya nasib yang sama turut menimpa Abdullah, maka terpulang pada tentera Islam untuk memilih pengganti.

Ketika mara untuk menuntut bela, Byzantine telah membantu sekutu Arab mereka dengan menghantar dalam 100, 000 ribu orang tentera. Namun, banyak sejarawan meragui angka 100, 000 hingga 200, 000 ribu orang yang dicatatkan ini kerana ketika itu Byzantine baru sahaja pulih daripada perang yang panjang lagi memenatkan melawan Parsi. Banyak tentera mereka yang terkorban dalam perang panjang ini. Tambahan pula, dalam perang panjang ini mencatatkan bahawa jumlah tentera yang dikerahkan oleh Byzantine sekitar 60, 000 orang. Bahkan kalau dihimpunkan seluruh tentera dari seluruh Empayar Byzantine, jumlah tentera Byzantine belum tentu mencecah angka 200 ribu orang. Maka, untuk berlaku adil dalam ini, saya katakan bahawa angka yang dimiliki oleh tentera Byzantine ialah sekitar 10, 000 orang atau mungkin juga kurang. Apa-apa pun. Jumlah tentera yang dimiliki oleh Byzantine masih mengatasi jumlah tentera Islam.

Setiba sahaja di Maan yang terletak di wilayah Syam, dikatakan bahawa tentera Islam bermesyuarah terlebih dahulu memandangkan terdapat khabar tentera kekuatan yang dimiliki oleh Byzantine menandingi kekuatan yang dimiliki oleh tentera Islam. Selepas bermesyuarah, ada sahabat yang mencadangkan agar dikirimkan surat kepada Rasulullah agar dikirimkan tentera tambahan buat mengiringi mereka, dalam masa yang sama, Abdullah bin Rawah dicatatkan telah berucap seperti berikut.

“Wahai kalian! Demi ALLAH, sesungguhnya apa yang kalian takutkan kerana inilah masa untuk memburu syahid. Kita tidak memerangi manusia kerana banyaknya kekutatan tentera dan senjata, tetapi kerana agama yang telah memuliakan kita. Bangkitlah kalian memerangi musuhmu kerana sesungguhnya, tidak lain bagi kita melainkan salah satu daripada dua kebaikan, iaitu menang perang atau syahid!”

Pertempuran antara dua pihak pun bertembung dengan sangat dasyat. Akhirnya, Zaid bin Harithah menemui syahid lalu Jaafar bin Abi Talib seperti mana yang diamanahkan oleh Rasulullah, telah mengambil alih peranan sebagai komander perang. Begitu hebatnya perjuangan Jaafar sehinggakan tangan kanannya putus, lalu dia memegang bendera tentera Islam dengan tangan kiri, namun tetap putus juga ditebas musuh lalu dia cuba memegang bendera dengan dadanya sehinggalah dia juga syahid. Dikatakan ketika ditemukan tubuh Jaafar, terdapat 90 luka yang berpunca daripada pedang, busur dan tombak. Meski kedua-dua tangannya hilang, ALLAH telah menjanjikan Jaafar di syurga nanti akan memiliki sayap dan mampu terbang ke mana sahaja di dalam syurga kelak.

Abdullah bin Rawahah ialah komander ketiga tentera Islam dicatatkan mengangkat bendera yang gugur dari tangan Jaafar bin Abi Talib. Namun, beliau turut dijemput oleh ALLAH untuk menghadapnya. Maka ketika itulah para tentera muslim sepakat memilih Khalid Al-Walid sebagai penjulang panji tentera Islam yang seterusnya. Disinilah bakat Khalid Al-Walid sebagai seorang jeneral dan komander tentera yang hebat terbukti. Benaknya terbukti melahirkan akal-akal yang genius. Maka, tanggungjawab untuk menyelamatkan tentera Islam terletak di atas bahu Khalid Al-Walid. Tetapi bagaimana Khalid Al-Walid memastikan bahawa tentera Islam mampu pulang hidup-hidup memandangkan kekuatan tentera Byzantine benar-benar menafikan kemenangan berpihak kepada mereka?

Khalid Al-Walid telah menukarkan formasi tenteranya sekerap mungkin. Pasukan hadapan akan ditukarkan ke belakang, dan pasukan belakang ke berubah ke posisi hadapan. Begitu juga dengan sayap kanan dan kiri bertukar tempat silih berganti. Ini dilakukan demi menunjukkan gambaran kepada pasukan Byzantine kononnya terdapat bantuan ketenteraan dari Madinah. Dalam masa yang sama juga, dicatatkan bahawa Khalid Al-Walid telah mengerahkan beberapa orang tentera muslim agar berjalan dari arah kejauhan sambal menarik pelepah-pelepah pokok agar nanti dengan helah itu, akan menimbulkan efek debu yang berterbangan di maat tentera musuh, menyakinkan tentera Byzantine bahawa tentera Islam sedang menerima bantuan.

Dicatatkan selepas itu, Khalid memaksa tentera Islam berundur ke Mekah, namun ketika pengunduran itu, tentera Byzantine tidak menyertai pertempuran kerana takutkan perangkap yang akan menanti mereka, dalam masa yang sama, mereka menjadi gerun dengan helah Khalid Al-Walid yang membuatkan tentera Islam baru sahaja menambah ketumbukan tentera dan ketumbukan tentera yang baru dan segar akan menjadi mimpi ngeri buat mereka sekiranya berperang di bentuk muka bumi yang asing seperti di padang pasir Tanah Arab.


Tan Sri Eusoff Abdoelcader – Pengakhiran Seorang Hakim Negara

Pada penhujung tahun 80an, dunia politik negara dikejutkan dengan perbalahan dalaman salah satu dari parti kerajaan, UMNO yang membawa kepada peristiwa pengharaman UMNO. Isu ini telah membawa kepada hal yang lebih besar, iaitu pemecatan Ketua Hakim Negara, Tun Salleh Abbas pada 1988. Pada tahun itu, bukan Ketua Hakim Negara sahaja yang disisihkan, terdapat 5 orang Hakim lagi yang turut menerima nasib yang sama dan salah seorang itu ialah Tan Sri Eusoff Abdo0lcader.

Tan Sri Eusoff Abdoelcader dilahirkan pada 11 Seeptember dan berasal dari leluhur Keluarga Abdoolcader yang merupakan salah seorang kumpuan keluarga yang ternama di Pulau Pinang. Bapanya, Husein Hasanally Abdoolcader merupakan seorang peguam dan banyak memegang jawatan di bawah pentadbiran kerajaan British dan pernah menjawat jawatan Ahli Majlis Penasihat Gabenor Malayan Union dan salah seorang Ahli Majlis Persidangan Negeri-Negeri Selat. Bapanya juga merupakan seorang berbangsa India Tanah Melayu yang pertama yang dikurniakan pangkat “Sir” pada tahun 1948.

Pada usia 15 tahun, Eusoff telah berjaya lulus menduduki ujian Senior Cambridge dan beliau hanya menyambung pelajarannya ke Kolej Raffles dua tahun kemudian.  Di Kolej Raffles,beliau sering dibuli oleh seorang yang kemudiannya bakal menjadi tokoh ulung politik Singapura, Lee Kuan Yew.

Namun, Perang Dunia Kedua telah menjejaskan pengajian dan Eusoff terpaksa pulang semula ke Pulau Pinang. Disebabkan beliau mahir berbahasa Jepun, Eusoff pernah dilantik sebagai penterjemah bahasa Jepun. Eusoff juga kemudian ditawar biasiswa Monbusho, biasiswa yang tertinggi dari kerajaan Jepun dan beliau kemudiannya menyambung pelajaran ke Universiti Kyoto di dalam jurusan undang-undang.

Setelah perang tamat, Eusoff pulang semula ke Tanah Melayu dan beliau kemudiannya menyambung lagi pengajiannya ke London University dan akhirnya beliau berjaya ditauliah sebagai hakim pada tahun 1959.

Pada tahun 1974, Eusoff telah dilantik sebagai Hakim Mahkamah Tinggi Malaya dan kemuncak kariernya ialah apabila beliau dilantik sebagai Hakim Mahkamah Persekutuan pada tahun 1982. Di dalam bidang kehakiman, Eusoff pernah digelar Singa Undang-Undang Komanwel kerana kelantangan beliau dalam mempertahankan undang-undang dan beliau sering disamakan dengan Lord Denning, seorang hakim yang terkenal dari United Kingdom.

Ketika krisis pemecatan Tun Salleh Abbas, Eusoff merupakan salah seorang hakim yang tidak bersetuju agar sebuah tribunal diwujudkan untuk mengadili Tun Salleh. Oleh sebab itu, beliau kemudiannya dipecat kerana menyebelahi Tun Salleh.

Di sebalik ketegasan Eusoff, beliau sebenarnya merupakan seorang yang sangat romantik. Pernah beliau hampir menolak untuk pembedahan jantungnya untuk mati bersama-sama isterinya. Cinta yang diungkapkan bukan hanya sekadar kata-kata, beliau membuktikan cinta beliau itu kepada isterinya itu apabila beliau sanggup mendermakan salah satu dari buah pinggang kepada isterinya. Walaubagaimanapun, isterinya menghembuskan nafas yang terakhir pada Disember 1993 dan menyebabkan Eusoff seolah-olah hilang separuh nyawa.

Bagi mengubati kerinduan terhadap isteri, Eusoff sering menulis puisi-puisi dan meletakkanya di ruangan akhbar tiap kali ulangtahun kematian isterinya. Namun, itu dapat mengubat duka yang dialami oleh Eusoff sehingga pada suatu hari, dunia dikejutkan dengan kematian beliau di rumahnya  di Taman Jesselton, Pulau Pinang dengan penuh tragis dan tak disangka-sangka. Beberapa ketika sebelum kematiannya, Eusoff sempat menulis puisi yang terakhir.

Puisi itu berbunyi

“Of all the queens that ever lived, I chose thee to rule me, mine very own Haseena, my one and only, to the very marrow thou will see I love ye
O’ how in the world am I to live without thee?”

Pemergian Eusoff ternyata mengejutkan dunia kehakiman negara, beliau pergi ketika rakyat dan ahli politik meragui insititusi kehakiman negara yang didalangi oleh seorang ahli politik utama.  Setelah lama, Nasib Eusoff di dalam bidang kehakiman akhirnya terbela.

Pada tahun 2008, kerajaan di bawah pentadbiran Tun Abdullah Badawi bersetuju untuk membayar pampasan kepada semua hakim yang dipecat ketika krisis kehakiman pada tahun 1988 atas sumbangan mereka pada negara. Eusoff kini bukan hanya sekadar dikenali sebagai seorang hakim yang tegas, malah beliau juga turut dikenali sebagai hakim yang romantik dan setia terhadap kasih sayang isterinya.

RUJUKAN:

Cover story – m.aliran.com. (n.d.). Retrieved April 9, 2022, from https://m.aliran.com/past-issues/1995Vol15No.11&12.pdf


Atlet Wanita Rom Kuno Yang Mengenakan Bikini

Setakat yang kita tahu pada hari ini, pakaian dalam yang biasa dipakai wanita barat untuk berjemur atau berenang bernama ‘bikini’ ini adalah fesyen yang popular pada era fesyen moden. Namun, terdapat bukti bahawa wanita Rom kuno sudah biasa dengan pakaian dua helai yang kecil tu walaupun pada 1400 tahun yang lalu.

Bikini moden dicipta pada tahun 1946 di Perancis. Rujukan kepada pelbagai sastera Latin kuno mengesahkan kewujudan fesyen bikini di dunia purba. Satu sumber mengatakan, pada abad keenam Masihi, Theodora, Permaisuri Empayar Byzantium, mengenakan bikini untuk menawan hati Maharaja Rom, Justinian.

Walau bagaimanapun, atlet Rom kuno juga memakai bikini. Bukti sejarah mengesahkan bahawa wanita Rom kuno yang bermain sukan bola baling versi paling awal (dikenali sebagai Expulsim Ludere) juga turut memakai pakaian yang pada dasarnya sekarang kita kenali sebagai bikini.

Pendahulu Bikini adalah sejenis pakaian sarung bernama Strophium. Ia juga dikenali sebagai Fascia, Fasciola, Taenia dan Mamillare. Ia berkemungkinan hanyalah sehelai kain kapas atau linen panjang digunakan untuk membalut payudara wanita Rom.

Itu semua adalah pakaian dalam wanita yang biasa. Yang menutupi bahagian bawah atau subligar, bagaimanapun, tidak mempunyai unsur umum pakaian dalam Rom. Kerana subligar hanya digunakan golongan atlet atau hamba. Di Rom ia juga dikenali sebagai Subligaculum.

Semasa kerja-kerja ekskavasi di Istana kuno Villa Romana del Castle berhampiran Piazza Armerina di Sisili, Itali, ahli arkeologi menemui mozek abad keempat M yang menarik perhatian kerana ia menggambarkan lukisan gadis-gadis Rom memakai bikini kuno.

Dikenali sebagai “Bikini Girls”, lukisan mozek ini bernama “The Coronation of The Winner”, yang membuktikan kewujudan atlet wanita pada zaman Rom kuno. Karya ini dicipta pada era Diocletian antara tahun 286 Masihi dan 305 Masihi.

Villa Romana del Castle di Sicily adalah Tapak Warisan Dunia UNESCO hari ini. Ciri mozek “Gadis Bikini” di Istana Villa Romana del Castle ditemui oleh ahli arkeologi Itali, Gino Vinicio Gentili semasa kerja ekskavasi antara tahun 1950 dan 1960, mungkin pada tahun 1959.

Ia memaparkan seni lukisan yang menggambarkan 10 orang wanita muda berlari,  ada yang melontar cakera, ada yang bermain

bola baling dan ada yang mengangkat berat.

Gadis-gadis dalam lukisan itu memakai kain emas telus dan dihiasi dengan mahkota di atas kepala atlet yang menang. Atlet wanita memakai pakaian seperti bikini semasa latihan yang memberi mereka kebebasan untuk bergerak secara maksimum.

Imej pakaian lutsinar dalam lukisan Rom ini dibuat dengan menggunakan rantaian reka bentuk menggunakan kepingan kecil kaca berwarna, batu atau bahan lain. Membuat imej sedemikian memerlukan bakat yang tinggi dan kerja yang keras. Selain tempat ini, mozek yang serupa juga ditemui di Telalaro di utara Itali dan Patti di bahagian lain di Sicily.

Walau bagaimana pun para Romanologis, pengkaji budaya klasikal Rom-Yunani dan penyelidik budaya Rom kuno telah mengakui bahawa tidak ada bukti bahawa bikini kuno ini digunakan untuk berenang atau berjemur.

Sepuluh wanita yang diabadikan dalam lukisan mozek Piazza Armenina di Villa Romana del Castle mungkin gambaran terawal pakaian wanita yang dinamakan bikini pada abad kedua puluh.

Walaupun gadis-gadis Rom berbikini dalam lukisan itu kelihatan menggambarkan mereka melakukan aktiviti sukan seperti angkat berat, melempar cakera, namub beberapa aktiviti mereka pada lukisan itu ada yang digambarkan oleh beberapa sarjana sebagai tarian. Kerana tubuh mereka lebih sesuai sebagai seorang penari berbanding seorang atlet.

Namun teori yang membuktikan bahawa wanita Rom yang memakai bikini kuno sebagai atlet adalah lebih kuat.


Misteri Kepupusan Buaya Bertanduk Akhirnya Terjawab

Bahasa Melayu berbeza pendapat dengan bahasa Inggeris dalam bab “buaya”. Kedua-dua bahasa tidak mengehadkan pemahaman umum walau sedikit pun. Mungkin orang ramai salah faham tentang definisi dan pengertian “buaya” itu sendiri.

Haiwan ini bukanlah satu spesis tunggal; sebaliknya, ia mewakili banyak spesis dalam sebuah keluarga kecil (subfamily) iaitu Crocodylinae. Bermakna tomistoma schlengelii secara saintifik bukanlah seekor buaya… meskipun orang ramai menggelarnya buaya jenjulong.

Untuk pengetahuan semua, jenjulong lebih suka memakan ikan dan takkan menyer.an.g manusia secara sewenang-wenangnya (Owen, 2006).

Buaya (crocodylinae) mempunyai lapan genus. Lima daripadanya sudah diisytiharkan pµpµs. Aldabrachampsus pernah berenang di Aldabra Atoll di Lautan Hindi. Voay pula berenang di sekitar Madagascar.

Kedua-dua genus ini mempunyai satu spesis sahaja, iaitu aldabrachampsus dilophus dan voay robustus. Mereka mempunyai satu ciri unik, iaitu tanduk di bahagian kepala. Saintis tidak tahu kenapa a. dilophus lenyap, kerana kekurangan sumber paleontologi (sehingga hari ini, tiada fosil lengkap pun).

V. robustus sekurang-kurangnya ada banyak sumber… tetapi punca kepµpµsan masih menjadi tanda tanya besar.

Mengenali Sang Buaya Dalam Kepelbagaian Biologi Madagascar

Sebagai pulau terasing daripada mana-mana benua, Madagascar mempunyai sebuah alam biologi tersendiri. Dalam alam ini, voay robustus hidup dan membi.ak sehingga menjadi spesis tempatan (endemic species).

Sebagai bayangan, v. robustus seakan-akan sama dengan buaya Sungai Nil (crocodylus niloticus) dari segi saiz dan tingkah laku. Mungkin dua buaya ini pernah berkongsi leluhur yang sama.

Ataupun faktor persekitaran memainkan peranan, bermakna dua spesis ini hidup pada zaman yang sama. Tetapi ada yang mencadangkan bahawa c. niloticus berhijrah ke Madagascar selepas kepµpµsan v. robustus (Bickelmann & Klein, 2009).

Walau apa pun sebabnya, v. robustus sememangnya sama seperti c. niloticus. Asalnya, buaya voay diklasifikasikan dengan genus crocodylus. Tetapi kajian susulan mengenal pasti perbezaan yang memisahkan dua genus ini.

Voay hanya diisytiharkan sebuah genus asing pada tahun 2007, sebelum ini berkongsi darjat dengan genus osteolaemus (buaya kerdil).

Dari dulu lagi, tanduk v. robustus mendapat perhatian saintifik. Tempurung kepalanya sama seperti spesis buaya lain… melainkan dua lengkungan di bahagian pangkal.

Tanduk ini tentu sekali memberikan wajah yang menakutkan, kerana v. robustus mampu mencecah panjang 500 sentimeter dengan berat 170 kilogram (Burness, Diamond, & Flannery, 2001).

Faktor Kepµpµsan Buaya Bertanduk

Sejak 1872 lagi, saintis tertanya-tanya kenapa buaya ini dilenyapkan. Kemungkinan besar voay robustus hilang pada masa yang sama. Ini bermakna, ada satu peristiwa kepµpµsan besar yang berlaku di Madagascar.

Peristiwa sama telah menyebabkan kepµpµsan burung gajah (aepyornis maximus), sekitar 2,000 tahun lalu. Selepas sekian lama, akhirnya saintis berjaya merungkaikan misteri di sebalik kepµpµsan ini.

Pertama sekali, buaya ini sudah ada sejak 9,000 tahun lalu. Jangka hay.at spesis ini antara 7000 S.M. hingga 600, satu tempoh agak pendek untuk haiwan reptilia. Saintis mempertimbang hipotesis kedatangan buaya Sungai Nil.

Tetapi hipotesis ini tidak begitu kukuh. Mungkin perubahan iklim memainkan peranan, kerana banyak spesis hilang pada masa yang sama. Namun ada satu hipotesis yang tidak dapat dica.bar. Sekitar 2,500 tahun lalu, ada satu spesis telah menyeberangi Benua Afrika dan mula hidup di Madagascar.

Spesis ini ialah manusia. Sama ada buaya voay dibµrµ untuk makanan atau pakaian, itu tidak dapat disahihkan. Namun ada kebarangkalian tinggi manusia telah mengganggu rantaian makanan hingga banyak spesis tumbang dan tidak kembali (Baker, 2021).

Sudah pastinya, orang dulu tidak tahu langsung tentang hal imbangan ekologi. Kerana ilmu pengetahuan pada masa itu jauh berlainan.

RUJUKAN:

Baker, H. (2021, Mei 1). Mystery of (ditapiskan) horned crocodile solved after 150 years. Live Science.

Bickelmann, C., & Klein, N. (2009). The late Pleistocene horned crocodile Voay robustus from Madagascar in the Museum fur Naturkunde Berlin. Fossil Record. 12: 13-21.

Burness, G. P.; Diamond, J; Flannery, T (2001). “Dinosaurs, dragons, and dwarfs: The evolution of maximal body size”. Proceedings of the National Academy of Sciences. 98 (25): 14518–14523.

Owen, W. (2006). (Ditapiskan) Animals. Fog City Press. Halaman 148.


Sejarah Perkembangan Wakaf Di Malaysia

Sedekah, zakat dan wakaf banyak memberi manfaat kepada umat Islam sepanjang lipatan sejarah. Ia memberi kesan yang bukan sedikit bukan saja dari segi politik, ekonomi, sosial dan undang-undang. Malangnya pada hari ini, tidak ramai yang melihat wakaf sebagai sumber ekonomi terpendam ummah yang harus dieksploitasi dan dijaga dengan baik bagi membolehkan umat Islam dapat meraih manfaat secukupnya. Ini kerana institusi ini menjadi tulang belakang ekonomi tamadun Islam dari dahulu hingga sekarang dan trend sebegini harus dibangkitkan semula demi kebaikan ummah.

Sejarah wakaf di Malaysia

Aktiviti pewakafan harta di Malaysia sudah bermula sejak kedatangan Islam di Nusantara beratus tahun dahulu. Bagi membolehkan Islam terus berkembang pesat, kesultanan-kesultanan Melayu mula mewakafkan tanah mereka untuk tujuan pendidikan. Ini yang membawa kepada penubuhan institusi pondok atau pesantren di Indonesia. Pada hari ini, beberapa universiti awam (UA) mengambil pendekatan proaktif dengan melancarkan skim wakaf berdasarkan waaf based university.

Antara UA terawal mempelopori skim ini ialah Universiti Islam Antarabangsa Malaysia (UIAM) pada Mac 1999. Dana ini dimulakan dengan sumbangan RM3.5 juta oleh kerajaan Malaysia selain ditambah sumbangan individu dan tokoh korporat dalam dan luar negara. Antara yang menyumbang ialah bekas rektor UIAM sendiri, Dato Dr Abdul Hamid Sulayman yang mewakafkan gratuiti persaraannya sebanyak RM400,000. Setiap tahun, dana yang diberi nama Tabung Waaf Universiti Islam Antarabangsa (IEF) berjaya membantu 4,000 pelajar melalui bantuan biasiswa hasil penjanaan dana wakaf terkumpul. Walau bagaimanapun, dana ini tidaklah diklasifikasikan sebagai wakaf untuk mengelak berlakunya konflik perundangan yang mengelaskan Majlis Agama Islam Negeri (MAIN) sebagai pemegang amanah.

Ini disusuli pula oleh Universiti Putra Malaysia (UPM) yang melaksanakan skim sama pada tahun 2002. Skim yang diberi nama Wakaf Ilmu UPM itu memberi peluang kepada individu atau organisasi berinfak dan berwakaf dalam bentuk wang tunai dengan mewakafkannya dalam Dana Wakaf Ilmu UPM di mana ia berperanan sebagai pemegang amanah dengan niat berwakaf kerana Allah s.w.t. Manfaat wakaf disalurkan untuk pelbagai jenis aktiviti seperti pengajaran dan pembelajaran, aktiviti dakwah, penyelidikan dan komuniti. Berdasarkan maklumat, dana tersebut sudah menyalurkan RM50,000 kepada pelajar tahun akhir untuk latihan ilmiah mereka. Sementara RM60,000 lagi disalurkan dalam bentuk sumbangan Al-Quran dan kitab di surau kampus dan surau-surau berhampiran.

Sementara Universiti Kebangsaan Malaysia (UKM) pula menjana Dana Wakaf dan Infaq UKM demi menjana dana pendidikan universiti. Kewujudan skim ini membolehkan warga dan alumni UKM serta masyarakat setempat menyumbang kepada UKM untuk skim wakaf dan infaq. Terdapat 3 skim yang disediakan iaitu Skim Hadiah dan Derma UKM, Skim Waqaf Tunai UKM dan Skim Waqaf

Takaful UKM. Matlamat pengenalan program wakaf ini ialah menggerakkan sumbangan dana waqaf dan infaq, menjana pendapatan universiti, mengagihkan pendapatan dari harta waqaf dan infaq kepada yang berkelayakan di samping dapat meningkatkan kesedaran warga dan alumni UKM dan masyarakat umumnya tentang kelebihan menginfakkan harta di jalan Allah. Manfaatnya diagihkan untuk Skim Pendidikan dan Kebajikan Pelajar, Skim Pembangunan Pelajar, Skim Pembangunan Akademik dan Penyelidikan dan Skim Jaringan UKM Industri dan Masyarakat. Walau bagaimanapun, sehingga kini manfaat wakaf terkumpul belum dapat diagihkan kerana masih sedikit dan tidak mencukupi untuk pengagihan dilakukan.

Ada institusi pengajian tinggi swasta (IPTS) mengorak langkah dengan memperkenalkan skim wakaf pembiayaan pendidikan dan pembangunan institusi. Salah satu daripada IPTS ini ialah Universiti Kolej Bestari (UCB) yang ditubuhkan oleh Pertubuhan Kebajikan Anak Yatim Malaysia (PEYATIM) di Kuala Terengganu. Pengurusan universiti telah mengambil langkah dengan menjual keseluruhan tanah kampus UCB di Kuala Terengganu berkeluasan 320 ekar dan diwakafkan dengan kadar RM30 bagi 0.1 meter persegi. Konsep jual dan wakaf ini dilihat berjaya menyumbang pulangan lumayan kepada UCB yang sehingga kini berjaya mengumpulkan RM6 juta daripada derma wakaf tersebut. Malah secara purata Yayasan Waqaf Pendidikan Anak Yatim atau Miskin Malaysia (YAWATIM) yang bertanggungjawab menguruskan dana wakaf tersebut berjaya mengumpulkan RM 500,000 hingga RM 600,000 setiap bulan. Keunikan skim wakaf UCB dapat diperhatikan kepada manfaat wakaf tersebut yang disalurkan terus kepada anak-anak yatim dan miskin dalam bentuk pembiayaan pendidikan, kos makanan dan penginapan secara percuma di UCB.

Bagi entiti-entiti korporat pula, mereka mula mengadakan model wakaf korporat dengan meniru apa yang dilakukan beberapa entiti korporat di luar negara. Antara entiti korporat pertama yang mengorak langkah ialah Johor Corporation (JCorp) yang melancarkan wakaf korporat pada tahun 2006 dengan mewakafkan saham miliknya yang bernilai RM200 juta di dalam anak syarikatnya iaitu Kulim (M) Berhad, KPJ Healthcare Berhad dan Johor Land Berhad. Waqaf An-Nur Corporation Berhad (WANCorp) merupakan sebuah syarikat berhad dengan jaminan tanpa syer yang ditubuhkan oleh Johor Corporation (JCorp) dan berperanan dalam mengurus aset dan saham syarikat dalam Kumpulan JCorp yang diwaqafkan. Antara aktiviti yang dijalankan adalah memberi fokus kepada aspek kesihatan melalui penubuhan Hospital dan rangkaian Klinik Wakaf An-Nur dengan kadar caj minima dikenakan bagi setiap pesakit sebanyak RM 5.00 termasuk ubat-ubatan. Perkhidmatan perubatan di Hospital dan rangkaian Klinik Waqaf An-Nur ini boleh dinikmati oleh semua lapisan  masyarakat pelbagai bangsa dan agama. Selain daripada dividen saham-saham yang diwakafkan, WANCORP turut membuka peluang kepada individu untuk menjadi ahli individu atau ahli korporat dengan membayar yuran keahlian yang ditetapkan. Aspek-aspek pengamalan etika tadbir urus korporat di dalam pengurusan aset wakaf oleh WANCORP dapat dilihat melalui pelaporan Laporan Kewangan Tahunan dan juga pelaporan aktiviti-aktiviti lain. Inisiatif berani JCorp ini digerakkan oleh Allahyarham Tan Sri Muhammad Ali Hashim.

Enam tahun selepas itu, Bank Muamalat Malaysia Berhad (BMMB) dengan kerjasama Perbadanan Wakaf Selangor (PWS) yang memperkenalkan skim wakaf tunai Wakaf Selangor Muamalat. Melalui kerjasama ini, BMMB dan PWS adalah merupakan pengurus bersama aset wakaf yang diperolehi melalui pembelian sijil wakaf tunai yang boleh dilakukan di mana-mana cawangan BMMB. Selain itu sumbangan wakaf boleh juga dilakukan melalui perbankan internet, potongan bulanan dan arahan bayaran berkala. Di dalam aspek penyaluran manfaat wakaf ianya adalah bersifat umum, penerima-penerima wakaf adalah terdiri daripada daripada sektor pendidikan, kesihatan, keagamaan dan sosial. Diantara penerima-penerima seperti surau, masjid, sekolah dan juga indidvidu bagi menampung kos kesihatan dan pendidikan. Laporan berkenaan dengan kutipan dan agihan manfaat wakaf disediakan secara suku tahunan bagi memudahkan pihak-pihak yang berkepentingan mendapatkan maklumat berkenaan dengan wakaf secara terperinci.

Selain aspek pendidikan dan kesihatan, entiti korporat di Malaysia seperti Tabung Haji Properties (TH Properties) dan UDA Holdings telah bekerjasama dengan Majlis Agama Islam Negeri selaku pemegang amanah tunggal wakaf di negeri-negeri di dalam membangunkan dan menguruskan hartanah-hartanah wakaf. TH Properties telah bekerjasama dengan Majlis Agama Islam Wilayah Persekutuan (MAIWP) untuk menguruskan Menara Bank Islam yang merupakan aset wakaf yang telah dibangunkan dan disewa kepada Bank Islam Malaysia Berhad (BIMB) pada tahun 2011. UDA  Holdings pula telah terbabit secara langsung dengan pembangunan harta wakaf di negeri Pulau Pinang iaitu yang dikenali sebagai Wakaf Seete Aisyah. Melalui perjanjian dengan Majlis Agama Islam Pulai Pinang (MAIPP), UDA Holdings telah diamanahkan untuk membangunkan tanah wakaf tersebut dan ianya telah berjaya dilaksanakan dan diserahkan semula kepada MAIPP pada tahun 2012. Namun, melihat kepada peranan entiti korporat terbabit yang hanya bertindak sebagai pemaju dan pengurus hartanah wakaf maka ianya tidaklah termasuk di dalam konsep wakaf korporat.

Isu menyelubungi wakaf

Pengenalan pelbagai inisiatif wakaf ini bagaimanapun tidak boleh mengaburi fakta bahawa wujud pelbagai isu menyelubungi pengembangan harta wakaf. Ini kerana ada sesetengah tanah ini terbiar dan tidak dimanfaatkan untuk kepentingan ekonomi umat Islam. Satu fakta yang perlu diketahui ialah Malaysia sebenarnya memiliki rizab tanah wakaf yang amat besar. Pembangunan tanah-tanah wakaf ini pastinya akan dapat menjana ekonomi umat Islam. Keluasan tanah wakaf di Malaysia ialah sebanyak 11,091.82 hektar di mana sebanyak 4, 836.50 merupakan tanah wakaf am dengan tanah wakaf khas pula sebanyak 6, 225.32. Negeri Johor merupakan negeri yang mempunyai paling banyak tanah wakaf diikuti oleh negeri Terengganu dan Sabah.

Di sebalik semua ini, masih banyak masalah yang timbul dalam perkembangan harta wakaf. Jika dilihat kepada sorotan sejarah sistem dan perlaksanaan wakaf di Malaysia, terdapat beberapa isu-isu dan masalah yang sering diperkatakan saban kali apabila menyebut mengenai pembangunan harta wakaf. Salah satunya ialah kurangnya kesedaran orang ramai tentang kepentingan wakaf itu sendiri. Profesor Diraja Ungku Aziz pernah menyentuh soal ini menerusi satu kenyataan, “Kalaulah semua umat Islam menyimpan seringgit seorang sebulan (untuk tujuan wakaf), dan bayangkan jika umat Islam berjumlah enam juta orang, maka modal terkumpul sebulan (bagi umat Islam) ialah sebanyak enam juta ringgit.” Malangnya program sebegini gagal mendapat sambutan berikutan kesedaran masyarakat masih di tahap rendah berkenaan isu wakaf. Sebaliknya, masyarakat banyak disibukkan dengan isu-isu bersifat ranting sehingga gagal melihat isu sebenar di depan mata.

Selain itu, isu perundangan turut mengundang masalah besar untuk menyelesaikan isu wakaf di Malaysia. Masalah perundangan di sini membabitkan ketidakseragaman undang-undang wakaf antara negeri-negeri yang mewujudkan perbezaan dalam pemahaman, tafsiran, tatacara pengeluaran fatwa dan hukum. Ini berpunca daripada kedudukan harta wakaf seperti mana perkara-perkara agama lain terletak di bawah bidangkuasa negeri (Perlembagaan Persekutuan, Jadual Kesembilan, Senarai 2 (1)) dan tiada enakmen

khusus berkaitan pengurusan dan pentadbiran wakaf di negeri-negeri kecuali Selangor (Enakmen Wakaf (Negeri Selangor) 7/1999). Ini menyebabkan enakmen dan akta tentang wakaf sedia ada kelihatan sempit dan tidak fleksibel (mudah ubah). Isu kritikal berkaitan wakaf sebenarnya bertitik tolak dari polisi kerajaan dan perlembagaan Malaysia itu sendiri yang telah menjurangkan pengurusan wakaf kepada institusi agama negeri-negeri.

Selain ketidakseragaman undang-undang wakaf negeri-negeri, satu perkara yang dianggap mimpi ngeri ialah konflik bidang kuasa mahkamah. Ini kerana Hal Ehwal Pentadbiran Agama Islam dan Undang-Undang yang berkaitan dengan hukum syarak ditadbir di bawah negeri dan tidak di peringkat Persekutuan. Realiti yang berlaku adalah sebaliknya. Perkara wakaf walaupun dikategorikan dalam urusan agama, namun apabila wakaf dibuat melalui wasiat atau surat pemegang amanah ia sudah terikat dengan Akta Pemegang Amanah 1949 (Akta 208), maka beberapa elemen sivil dipertikaikan khususnya jika tanah itu tidak didaftarkan atas nama Majlis Agama Islam, isu kaveat atau pertikaian yang membabitkan orang bukan Islam. Dalam hal ini, walaupun pada masa yang sama Mahkamah  Syariah berbidang kuasa mendengar kes terbabit, Mahkamah Sivil juga berkemampuan mendengar pertikaian berkenaan. Sesuatu fatwa mufti juga tidak mengikat keputusan mahkamah awam, bahkan mahkamah boleh untuk tidak mengambil kira fatwa tersebut. Implikasi daripada ini wujudnya pertindihan bidang kuasa antara Negeri dengan Persekutuan.

Satu contoh kes pertindihan bidang kuasa Negeri-Persekutuan ini ialah kes Tengku Abdul Kadir Bin Tengku Chik lawan Majlis Agama Islam Kelantan, Mahkamah Tinggi Kota Bharu mempunyai bidang kuasa untuk mendengar dan membuat pengisytiharan ke atas keputusan kes tersebut, manakala Mahkamah Syariah tidak mempunyai bidang kuasa mengisytiharkan sesuatu perintah yang dibuat oleh Mahkamah Tinggi Sivil atau lain-lain Mahkamah Sivil sebagai tidak sah walaupun sesuatu perintah itu tentang hukum syarak seperti wakaf dan lain-lain. Keputusan Mahkamah Tinggi Sivil adalah tidak muktamad dan boleh dipersoalkan lagi di peringkat Mahkamah Rayuan. Oleh itu, apabila keputusan berpihak kepada MAIK., Pihak Yang Menuntut mengemukakan kes ini ke Mahkamah Rayuan. Tambahan pula selepas perkara 121 Perlembagaan Malaysia dipinda, Mahkamah Awam mempunyai bidang kuasa membicarakan kes yang berkaitan dengan wakaf, hadhanah, harta sepencarian dan sebagainya. Dalam kes ini juga Mahkamah Tinggi Kota Bharu bertindak membatalkan Wakaf Khas keluarga, secara tidak langsung mengetepikan institusi mufti dengan tidak  merujuk terlebih dahulu kepada keputusan Jamaah Ulama Kelantan.

Satu masalah membangunkan tanah wakaf ialah kebanyakkan harta wakaf terletak di lokasi yang kurang strategik dan tidak mempunyai nilai pembangunan. Manakala, tanah wakaf di kawasan pedalaman pula tidak dapat digunakan oleh kerana tiada keperluan dan tiada nilai komersial selain jauh dari kawasan pembangunan. Ada pula sesetengah tanah dirasakan tidak sesuai digunakan sebagai kawasan pertanian. Ini mengakibatkan tanah-tanah sebegini terbiar dan gagal dimanfaatkan sebaiknya untuk pembangunan ekonomi umat Islam. Dan ini turut mengundang pihak-pihak yang tidak bertanggungjawab menceroboh dan memanfaatkan tanah tersebut untuk kepentingan mereka.

Isu rekod dan dokumentasi tanah wakaf juga merupakan antara punca tanah wakaf gagal didaftarkan dan dibangunkan sewajarnya. Sebagai contoh terdapat sebanyak 2,477 Lot tanah yang diwakafkan di bawah Majlis Agama Islam Johor (MAIJ), namun 70% daripadanya iaitu 1,734 Lot sahaja yang direkod. Manakala 30% lagi masih tidak direkod dan belum ditukar milik dan tidak diketahui dengan sebenar lokasi, perletakan, keluasan tanah dan lain-lain. Keadaan yang sama juga berlaku di negeri-negeri lain seperti di Melaka, Kedah dan Terengganu. Sesetengah tanah ini gagal didaftarkan kerana ia masih belum bertukar status tanah, pemegang amanah sukar dikesan dan tuntutan waris yang tidak tahu tanah pusaka sudah dijadikan sebagai tanah wakaf. Isu-isu sebegini bukan saja menyebabkan tanah-tanah wakaf sedia ada terbiar, malah mengakibatkan ia terperangkap dalam kes-kes mahkamah yang menelan belanja bukan sedikit.

MAIN juga dilihat tidak mempunyai polisi pembangunan sama ada bersifat jangka pendek, sederhana atau panjang membabitkan tanah wakaf. Ini kerana pembikin polisi tidak melihat potensi komersial tanah dan bagaimana ia dapat dimanfaatkan untuk kepentingan ekonomi umat Islam secara jangka panjang. Selain itu, sesetengah daripada mereka yang ditugaskan menguruskan wakaf dilihat tidak mempunyai pengalaman atau pengetahuan bagi memajukan tanah-tanah wakaf. Ini menyebabkan sesetengah tanah ini terbiar begitu saja tanpa sebarang pelan tindakan proaktif untuk membangunkannya. Selain isu polisi, MAIN juga mengalami kekurangan kakitangan yang cekap dan berpengetahuan dalam soal pengurusan wakaf. Ini kerana Unit Wakaf dan Unit Baitulmal merupakan dua unit yang digabungkan dan diletakkan di bawah pengawasan beberapa pegawai MAIN yang menguruskan soal Baitulmal dan lain-lain. Bebanan tugas yang banyak dan bidang kuasa terhad menyukarkan mereka bekerja secara efektif demi memastikan pengurusan wakaf berjalan lancar.

Sistem kewangan MAIN yang lemah turut menyukarkan mereka memanfaatkan tanah-tanah wakaf terutama dari segi kadar dan nilai sewaan. Ini kerana kadar dan nilai sewa yang dikenakan pada tanah-tanah wakaf terlalu rendah berbanding nilaian semasa khususnya bagi tapak tanah kediaman. Antara punca perkara ini berlarutan ialah tiada prosedur standard dan sistematik untuk menangani masalah ini. Ini ditambah dengan sesetengah sewa ini tidak disemak nilainya mengikut kadar semasa sejak dari tahun-tahun sebelum negara mencapai kemerdekaan lagi. Contohnya di Bandar Melaka, sewa tanah wakaf antara RM1.00 hingga RM14.00 sebulan. Manakala kadar sewaan tanah dan rumah kedai adalah antara RM17.75 sehingga RM430.00 sebulan. Di negeri Perak, hampir kesemua tanah yang disewa pada akhir kurun ke-19 dan awal abad ke-20 dikenakan sewaan pada kadar RM1.00 sebulan untuk tempoh 99 tahun. Bagi tanah yang disewa antara tahun 1964 dan 1965 dengan tempoh 66 tahun, kadar sewaannya adalah sebanyak RM10.00 sebulan. Secara umumnya kadar sewaan ini amat rendah terutama tanah wakaf yang berada di pusat bandar berbanding dengan kadar sewaan semasa. Situasi ini akan mempengaruhi pendapatan MAIN yang amat rendah.

Akhir sekali, satu lagi kelemahan berkenaan sistem wakaf di negara ini ialah ketiadaan badan yang bertindak sebagai pusat utama operasi wakaf negeri. Perbadanan wakaf berpusat dan jawatankuasa khusus wakaf perlu untuk menjamin kelancaran dan kelicinan perlaksanaan operasi wakaf di Malaysia. Perbadanan wakaf berpusat ini juga perlu bertanggungjawab mengawal selia semua operasi wakaf negeri-negeri di seluruh Malaysia. Selain mengawal selia operasi, badan ini juga berperanan sebagai penyimpan rekod bagi semua aktiviti wakaf di negara ini. Adanya badan sebegini amat membantu pihak berkuasa dan umat Islam untuk mengelakkan isu ini dari terus berlarutan.

Solusi

Untuk menyelesaikan pelbagai isu berbangkit berkenaan wakaf, ada beberapa cadangan yang perlu diteliti oleh semua pihak:

1. Pemantapan kesedaran masyarakat terhadap wakaf. Para ustaz, pensyarah dan guru agama di pusat pengajian agama contohnya, perlu merombak silibus pengajian dan kuliah-kuliah di masjid-masjid dan surau-surau. Mereka perlu sering mengetengahkan dan menerapkan tajuk-tajuk berkaitan dengan wakaf dalam setiap pengajian mereka agar dapat memberi maklumat berterusan terhadap kepentingan ibadah wakaf kepada umat Islam. Hal ini kerana, untuk membentuk kesedaran tinggi masyarakat terhadap wakaf, ia memerlukan usaha dan kerjasama yang berterusan dari pelbagai pihak.

Bahkan, masyarakat hari ini semakin sedar kepentingan dan kelebihan ibadah sunat lain seperti umrah dan korban sehingga mereka berlumba-lumba mengerjakannya juga hasil daripada penerapan dan penekanan yang dilakukan para ilmuwan terdahulu. Jadi,

kaedah yang sama juga perlu dilakukan untuk menarik masyarakat agar cenderung kepada ibadah wakaf. Sebenarnya, sejak 55 tahun yang lalu sebelum merdeka sehingga kini, konsep wakaf telah berkembang dan diterima pakai oleh orang ramai termasuk oleh golongan bukan beragama Islam untuk pelbagai tujuan, misalnya penerimaan konsep wakaf untuk tujuan pendidikan dan korporat. Tuntutan dan kesedaran masyarakat terhadap wakaf sebenarnya semakin meningkat dari tahun ke tahun, namun akibat isu perundangan yang masih belum selesai terutama membabitkan soal pertindihan bidang kuasa negeri-persekutuan, ia sedikit sebanyak merencatkan kerancakan dan perkembangan wakaf di negara ini.

2. Pentadbiran adalah perkara tunjang dalam memastikan kejayaan sesuatu rancangan. Dari segi pentadbiran, wakaf perlu diperbangun dan diperkembangkan lagi akan segala fungsi, produk dan kepentingannya dalam meningkatkan taraf hidup umat

Islam. Pengurusan dan perlaksanaan wakaf di Malaysia juga harus cekap dan telus dalam menjamin kejayaan untuk memartabatkan peranan maksimum wakaf dalam kehidupan negara umat Islam seluruhnya.

Kini, dengan penubuhan Jabatan Wakaf, Zakat dan Haji (JAWHAR) di bawah seliaan Jabatan Perdana Menteri pada 27 Mac 2004 lalu bagi membantu MAIN melaksanakan pembangunan harta wakaf adalah bagus. MAIN masih tetap bertindak selaku pemegang amanah tunggal harta wakaf di setiap negeri sambil dibantu oleh JAWHAR. Semua projek pembangunan tanah wakaf perlu mendapat persetujuan MAIN dan JAWHAR terlebih dahulu. JAWHAR juga bertindak sebagai penyelaras dan mempertemukan antara MAIN dengan pihak yang berhasrat memajukan tanah wakaf.

Keputusannya, hasil kerjasama antara JAWHAR dan MAIN, sebahagian daripada 11,019.82 hektar tanah wakaf iaitu 4,836.5 hektar tanah wakaf am dan 6,255.55 hektar tanah wakaf khas sudah dibangunkan pada tahun 2012. Jadi, kerjasama antara JAWHAR dan MAIN cuma perlu diperkemas dan diperhebat lagi. Kedua-dua pihak juga mesti turun padang melancarkan kempen-kempen, kursus-kursus kesedaran kepada seluruh anggota masyarakat tentang wakaf, membentuk jawatankuasa khas wakaf, dan mencari dana wakaf melalui syarikat-syarikat besar yang berminat untuk membangunkan harta wakaf di Malaysia. Selain itu usaha untuk menyelaraskan pengurusan wakaf di seluruh negeri di Malaysia juga perlu dilakukan, ia dilihat mampu untuk mempertingkatkan kualiti pengurusan harta wakaf di Malaysia.

Selain itu, MAIN juga perlu mempertimbang untuk mengasingkan Unit Baitulmal dan Unit Wakaf untuk menjadi satu unit berasingan dengan dua unit tersebut dijadikan sebagai badan berkanun dan mempunyai kuasa tersendiri. Sebarang keputusan yang dibuat oleh jawatankuasa eksekutif wakaf bersifat muktamad dan tidak akan terkongkong oleh mana-mana pihak. Bila kedua-duanya dijadikan jabatan setaraf dengan MAIN dan Jabatan Agama Islam Negeri (JAIN), ia mempunyai bidang kuasa setaraf dengan kedua-dua organisasi tersebut. Walau bagaimanapun, menerusi rombakan itu, ini tidak bermakna ia akan mengenepikan peranan MAIN sebagai pengerusi dan sebarang ketetapan yang dibuat mereka. Mereka akan terus memberi input kepada kedua-dua jabatan demi memastikan kepentingan maslahah ummah terus terpelihara.

3. Mengadakan satu undang-undang bertulis berkenaan perlaksanaan pengurusan harta wakaf. Ini kerana sebelum tahun 1952, tiada satu undang-undang bertulis yang diguna pakai MAIN untuk pelaksanaan pengurusan harta wakaf. Kebanyakan wakaf dulu diserahkan kepada mereka yang berpengaruh di dalam masyarakat seperti imam masjid, nazir masjid dan ketua kampung. Proses penyerahan harta wakaf adalah atas dasar percaya mempercayai dan amanah. Pewakaf akan mengamanahkan harta yang diwakafkan kepada mereka yang berpengaruh dalam masyarakat untuk menguruskan harta wakaf tersebut.

Selepas tahun 1952, barulah pengurusan wakaf menjadi sistematik kerana mempunyai sandaran undang-undang yang digariskan di dalam enakmen sebagaimana yang dinyatakan di dalam enakmen pentadbiran Islam negeri masing-masing. Namun begitu, perundangan berkaitan hal ehwal wakaf masih perlu diselaraskan di peringkat negeri. Ini disebabkan negeri-negeri mempunyai fatwa berbeza-beza berkenaan hal ehwal wakaf bagi setiap negeri. Justeru, perlu diwujudkan satu kaedah dan fatwa khas berkaitan wakaf di peringkat nasional agar ia tidak mengelirukan orang ramai yang berminat untuk berwakaf.

4. Menambahbaik konsep wakaf dalam sistem perbankan dan kewangan Islam. dengan memperkenalkan konsep baru dan penambaikan konsep dalam wakaf, ia membuka peluang yang lebih luas kepada institusi kewangan di Malaysia. Bentuk-bentuk pelaburan wakaf ini boleh diusahakan dan dibangunkan institusi kewangan di Malaysia adalah banyak. Hal ini seperti melakukan penambahbaikan terhadap harta wakaf yang terbiar atau kurang berkembang, menggabungkan harta wakaf sedia ada untuk menjana hasil yang sama atau lebih, memberi pinjaman untuk keperluan operasi wakaf dan kos untuk meningkatkan fungsi harta wakaf serta memajakkan harta wakaf.

Secara umumnya, banyak bentuk pelaburan wakaf yang boleh dilakukan, dan ia memerlukan penambahbaikan konsep. Dengan cara ini, akhirnya ramai boleh melihat peranan wakaf dalam meningkatkan fungsi harta secara maksimum sesuai dengan niat murni orang yang telah mewakafkan harta untuk kemaslahatan ummah sejagat. Hasilnya, ia pasti akan melahirkan pelbagai produk-produk wakaf lain seperti aset-aset, bon-bon dan saham-saham korporat wakaf yang berpotensi untuk pasaran.

5. Akta dan enakmen wakaf yang diwujudkan perlu lebih terbuka dan dapat dirombak pada bila-bila masa sesuai dengan perkembangan semasa dan mengikut keperluan dan kepentingannya. Di samping itu, MAIN juga perlu memudahkan proses berhubung dengan harta wakaf agar semua orang tertarik untuk melaksanakan ibadah wakaf meskipun ia berkaitan dengan harta benda, yang sedia maklum agak banyak urusan dan proses dokumentasinya (Akta Kerajaan Tempatan dan Akta Kanun Tanah Negara).

Contohnya seperti di negeri Kelantan sendiri, terdapat banyak harta-harta wakaf yang seakan “beku”, dibiarkan dan tidak memberi nilai tambah kepada ekonomi negeri. Ianya juga tidak dapat digunakan untuk pembangunan oleh kerana ketiadaan akta dan undang-undang yang fleksibel tentang harta wakaf. Jadi, fatwa berkenaan kaedah istibdal dalam menangani harta wakaf yang tidak berkembang diwujudkan agar harta wakaf dapat dikembangkan untuk kegunaan lain. Undang-undang berkaitan proses mewakafkan tanah oleh kerajaan Persekutuan juga perlu dikaji semula agar segala proses pewakafan hak milik harta wakaf menjadi lebih mudah dan cekap.

6. Membangunkan semula tanah-tanah wakaf melalui amalan istidbal. Konsep dan perlaksanaan istibdal ini sebenarnya telah diputuskan oleh Muzakarah Jawatankuasa Fatwa Kebangsaan pada tahun 1982. Namun begitu, setelah sekian lama, pembangunan harta wakaf dan perkembangannya di Malaysia masih lagi kurang maju jika dibandingkan dengan negara Timur Tengah seperti Mesir, Kuwait, Emiriah Arab Bersatu dan Turki.

Konsep dan perlaksanaan istibdal ini seharusnya perlu lebih efisien. Antara agenda pembangunan yang boleh diketengahkan melalui kaedah ini ialah seperti mendirikan institusi masjid, institusi pendidikan, pusat tanggungjawab sosial (rumah anak yatim), penternakan, pertanian, pusat khidmat komuniti dan pusat perniagaan. Cara ini sekaligus boleh meningkatkan pendapatan dan ekonomi umat Islam dengan pulangan keuntungan dan peluang pekerjaan yang tersedia dengan pembangunan harta wakaf ini.

7. Mewujudkan jawatan Nazir Khas yang dilantik MAIN khusus untuk soal wakaf. Individu yang dilantik berasal dari kawasan atau kariah yang didiaminya bagi membolehkan penduduk merujuknya untuk isu wakaf. Nazir ini akan berkuasa dan dapat mengatasi (mengubah) niat (shighah asal) yang telah ditulis orang yang ingin mewakafkan sesuatu harta. Nazir ini bertanggungjawab dan berhak mengkaji dan memutuskan manfaat yang terbaik bagi pembangunan harta wakaf meskipun ia berlawanan dengan niat asal orang yang ingin mewakafkan harta. Nazir ini juga yang akan berurusan lebih lanjut dengan pihak MAIN. Dengan cara ini, harta wakaf akan kekal membangun dan boleh memberi manfaat untuk kemaslahatan umat Islam seluruhnya. Ini sekaligus dapat memberi limpahan pahala kepada dermawan yang telah mewakafkan harta.

8. Membangunkan satu sistem khas berkenaan wakaf berdasarkan Sistem Maklumat Geografi (GIS). Sistem khas yang dikenali sebagai GISWAQF ini dicadangkan oleh sekumpulan penyelidik dari Kumpulan Kajian Harta Tanah (CRES), Universiti Teknologi Malaysia. Usaha ini membolehkan tanah-tanah wakaf dapat diuruskan dengan lebih efisien dan teratur oleh pihak-pihak berkuasa berkaitan. Hal ini seterusnya akan memperlihatkan penglibatan tanah wakaf dalam pembangunan dan perancangan di peringkat Persekutuan, negeri, wilayah dan kerajaan tempatan.

9. Membangunkan konsep amanah (trust) seperti amalan wakaf dalam institusi kewangan semasa, perlu turut diserapkan sekali dengan amanah (trust) dalam perlaksanaan wakaf. Hal ini bukan disebabkan untuk mengikut rentak suasana rangka kerja ekonomi semasa yang mengikut cara Barat. Akan tetapi, ini dilakukan sebagai rancangan dan persediaan awal agar dapat mencari jalan keluar paling strategik daripada masalah mendatang.

Sehubungan dengan itu, institusi baitulmal juga boleh memainkan peranan dan bergandingan dalam membentuk konsep trust dan wakaf dalam hal ini. Sekiranya dilihat keboleh terimaan konsep amanah dalam perlaksanaan wakaf, maka benda-benda ini akan dititik beratkan, iaitu hak kepentingan pemegang saham (stake holders) akan dipelihara. Pengurusan juga akan dilantik dan diselia oleh pemegang saham sekiranya ada bentuk-bentuk saham yang diwakafkan serta pemantauan yang telus secara “check and balance” berdasarkan pemantauan berkala secara audit.

Sehubungan dengan itu, apabila konsep amanah (trust) ini diterima pakai dalam operasi dan pentadbiran wakaf , maka di dalam amanah (trust), perlu digunakan “trust deed”, iaitu manfaat kepada penerima hak / benefisiary sebagai instrumen. Kepentingan “trust deed” ini akan memberikan lebih keinginan dan keyakinan kepada selain umat Islam di Malaysia untuk bergiat dengan harta wakaf. Ia juga dapat menarik minat dan memperbanyakkan lagi pelaburan-pelaburan, wang tunai, stok, dan instrumen kewangan bernilai seperti tanah dan lain-lain. Di samping itu, ia juga mengandungi perlindungan daripada pemiutang ke atas harta amanah. Dengan cara ini, pemiutang tidak boleh membuat tuntutan terus terhadap harta zakat dan wakaf, tetapi hanya boleh membuat tuntutan ke atas keuntungan hasil pelaburan yang diperolehi dari harta amanah tersebut.

10. Wakaf dibangunkan bersama elemen Islam lain seperti zakat untuk tujuan bermanfaat seperti untuk program pendidikan. Negara-negara Barat seperti Amerika Syarikat dan Great Britain sudah mula menjalankan dan membangunkan serta memaksimumkan aplikasi wakaf dalam urusan muamalah seharian mereka. Ternyata, ia dapat memberi keuntungan dan kemudahan terbaik dalam segenap lapangan untuk kesejahteraan hidup rakyatnya.

Wakaf pendidikan yang dilaksanakan oleh negara lain sudah pun membuahkan hasil dengan lahir dan berkembangnya pusat pengajian ulung seperti Universiti Oxford, Universiti al-Azhar al-Syarif, al-Jamiah al-Islamiyyah atau Universiti Islam di Madinah, Universiti Cordoba di Andalus dan sebagainya. Kesemua universiti ini maju dengan hasil dan sumbangan wakaf. Universiti al-Azhar misalnya telah membangun dan berkembang hasil sumbangan harta wakaf. Sehingga kini, pembiayaan Universiti al-Azhar yang dibina sejak 1000 tahun lepas telah memberi khidmat pengajian percuma kepada pelajar Islam di seluruh dunia.

Mengambil manfaat daripada negara lain, kini, Malaysia telah menubuhkan Universiti Islam Malaysia (UIAM) yang berteraskan wakaf selain sekolah-sekolah agama yang telah sedia ada. Wakaf pendidikan yang besar seperti pusat pengajian tinggi ini perlu diperbanyakkan dan diperhebatkan lagi. Hal ini kerana ia cukup berpotensi untuk memperkasakan lagi sektor ketiga ekonomi Islam, memperkasakan aktiviti ekonomi melalui pelbagai projek pembangunan, pelaburan dan perniagaan, dan seterusnya dapat menjadi pelengkap kepada skim bantuan dan kebajikan pelajaran oleh kerajaan serta akhirnya menyatupadukan rakyat berbilang bangsa atas dasar wakaf pendidikan nasional.

Sebagai penutup, sejarah perkembangan wakaf di Malaysia merupakan suatu proses yang amat panjang. Disebabkan pelbagai isu, institusi wakaf di negara ini masih belum berkembang setaraf dengan institusi sama yang wujud di negara-negara Islam yang lain. Tetapi dengan beberapa solusi yang dicadangkan, siapa tahu ia mampu menjadi tulang belakang ekonomi umat Islam seperti mana pada zaman dulu. Tiada yang mustahil sekiranya institusi ini dapat meraih pendapatan besar seperti yang dicapai pada era Bani Abbasiyyah. Pada era tersebut atau lebih tepat era Khalifah Harun Ar-Rashid, institusi wakaf mempunyai pendapatan berjumlah 900 juta dirham.

Amalan wakaf memainkan peranan yang penting dalam pembangunan ekonomi sesebuah negara bagi mencapai keseimbangan. Hal ini telah terbukti menerusi manfaat yang dapat disebarkan secara meluas melalui penyediaan kemudahan seperti pendidikan, kesihatan, pusat ibadah dan lain-lain.

Adalah diharapkan peranan dan tanggungjawab yang diberikan kepada institusi wakaf dapat terus subur dan diperkasakan menerusi pelbagai instumen waqaf demi kebaikan masyarakat, negara dan sejagat. Bagi tujuan tersebut adalah perlu untuk waqaf dapat terus dipromosikan bagi menanamkan kefahaman dan kesedaran kepada masyarakat mengenai mulianya amalan wakaf sehingga berupaya menjadi satu budaya yang diterima untuk kebaikan dunia dan akhirat.

Daripada beberapa manfaat yang telah terbukti dapat disebarkan melalui pewakafan, WANCorp komited terhadap usaha pewakafan melalui Waqaf Saham Larkin Sentral yang terus berjalan untuk mencapai matlamat dan tujuan serta objektif yang telah ditetapkan. Bagi mengetahui maklumat lanjut mengenai Waqaf Saham Larkin Sentral, bolehlah layari www.waqafsahamlarkin.com ataupun hubungi

SUMBER


Nama-Nama Hebat Dalam Lipatan Sejarah PDRM

Mereka sudah lama tiada, dan nama mereka sudah ada yang telah luput daripada lipatan sejarah. Kisah-kisah mereka, ada yang dilupakan begitu saja. Tak kurang, pada hari ini, mereka malah dikutuk oleh sebahagian daripada kita, kerana terpengaruh dengan stigma yang ditanam dlam diam, oleh golongan yang sama yang pernah mereka perangi dulu, demi kita yang pada hari ini bebas bergerak dan menjerit ke sana sini. Ada pula yang anak cucu mereka dikutuk, konon atas dosa mereka sebagai balaci penjajah.

Terpulang pada diri masing-masing. Kata orang, sejarah ditulis oleh mereka yang menang. Hakikatnya, pada hari ini, tak kurang pula yang telah kalah cuba menang dengan cara yang lain pula.

Sejak ditubuhkan, pasukan Polis kita sudah banyak mencatat sejarah. Pelbagai latarbelakang agama dan bangsa, pasukan, malah kedudukan, mereka menumpahkan darah buat pertiwi ini. Samada kita terima atau tidak, terpulang pada hati nurani masing-masing, meski akan ada ramai yang buta perut dek fahaman politaik. Di bawah adalah sebahagian senarai rekod yang telah dikumpulkan. Ianya tidak lengkap. Ada yang kisah dan butirannya belum dapat dijejak. Sekiranya ada tambahan atau pembetulan, saya persilakan anda memberitahu saya..terima kasih. Kepada yang ambil kisah, semoga catatan ini menjadi sebahagian koleksi sejarah kita. Kerana ianya agak panjang, saya bahagikan kepada beberapa bahagian. Ini adalah bahagian pertama..

Tarikh: 29.04.1915
Nama: Sgt Che Wan Bin Sulaiman
Tempat: Pasir Puteh
Ringkasan: Ditikam oleh Tok Janggut aka Haji Hassan bin Panglima Mat Munas, dari Pasir Puteh, Kelantan ketika cuba menahan beliau. Anggota polis pertama yang terkorban semasa menjalankan tugas, dan menyebabkan tercetusnya peperangan antara pasukan British dan rakyat tempatan di Kelantan.

Tarikh: 09.04.1948
Nama: ASP G.C Sanson
Tempat: Kati, Perak
Ringkasan: Terbunuh ketika menjalankan tugas menentang komunis

Tarikh: 15.08.1948
Nama: PC Mohd Taib
Umur: 22
Pasukan: Jungle Squad
Tempat: Pasir Raja, Terengganu
Ringkasan: Bersama-sama anggota platun 20 Jungle Squad, beliau telah diarahkan menjalankan operasi oleh Ketua Polis Kemaman , DW Bidin untuk mengesan ketua komunis yang dikehendaki – Awang Ali, yang merupakan seorang guru di kawasan Pasir Raja. Apabila ketua platun menerima panggilan daripada pihak markas mengatakan ketua komunis itu sudah menyerah diri di balai polis Kuala Lipis , Pahang, platun tersebut telah bergerak ke Jongok Batu untuk memburu saki-baki komunis. Satu serang hendap telah dilancarkan oleh musuh. Mohd Taib yang mengetuai barisan hadapan telah ditembak di bahagian dada menggunakan rifel Lee Enfield Mk.III . satu lagi tembakan yang juga mengenai dadanya telah melubangkan dada itu, sehingga tembus ke belakang dan mengenai rakan Mohd Taib, PC 9267 Mohd Shah, 20. Mohd Shah yang mengendalikan senjata Bren sempat membalut lukanya menggunakan kain sarung sebelum dikejarkan ke Hospital Dungun dan meninggal di sana.

Tarikh: 15.12.1948
Nama: G/466 B.F.S Cooper
Tempat: Gemencheh, Tampin
Ringkasan: tugas menentang komuni

Tarikh: 11. 04.1949
Nama: (C) G/815 R.H Fookes
Tempat: Padang Piol, Jerantut, Pahang
Ringkasan: Tugas menentang komunis

Tarikh: 12.04.1949
Nama: ASP (C) G/102 E.A Freeborough
Tempat: Sri Medan, Batu Pahat, Johore
Ringkasan: tugas menentang komunis

Tarikh: 12.07.1949
Nama: Insp. I/530 Kartar Singh
Umur: 29
Pasukan: Jungle Squad
Tempat: Rawang
Ringkasan: Beliau dan skuadnya sedang menjalankan tugas untuk operasi kedua pada hari tersebut. Mereka telah diseranghendap oleh komunis. Ins Kartar Singh dan anggota-anggotanya telah bertarung habis-habisan sehingga kehabisan peluru. Mereka kemudian ditembak bertalu-talu menggunakan senapang Bren dan mayat mereka dicacatkan. Mata Ins. Kartar telah dikorek keluar. Komunis itu kemudian memberitahu keluarga mentuanya yang tinggal di Kluang, Johor, “Harimau sudah mati” sebelum sempat isteri Ins. Kartar sendiri – Balwant Kaur , sempat menyampaikan berita itu.

Berita The Straits Times pada 14 Julai 1949 membawa berita tersebut di mukasurat 5: “Lapan anggota Polis terkorban dalam seranghendap komunis” – “ separuh kekuatan satu Jungle Squad telah terkorban apabila mereka dibunuh oleh musuh yang jumlahnya melebihi mereka 7:1, beberapa batu ke arah utara Rawang. Inspektor Kartar Singh mengetuai skuadnya sedang mendaki sebuah bukit di kawasan barat sebuah estet apabila serangan itu dilancarkan daripada jarak dekat. 8 termasuk Inspektor tersebut, seorang Sarjan dan 6 anggota Polis. 2 lagi anggota Polis turut tercedera”.

Tarikh: 27.07.1949
Nama: ASP (C) G/621 J.A Embery
Tempat: Kemaman, Trengganu
Ringkasan: Tugas menentang komunis

Tarikh: 12.12.1949
Nama: ASP (C) D. Hore
Tempat: Jelebu, Negeri Sembilan
Ringkasan: tugas menentang komunis

Tarikh: 22.01.1950
Nama: Sgt F.R Young, PC 12085 Hanasi Bin Ahmad, PC 1917 Othman Bin Haji Omar
Tempat: Seberang Prai, Penang
Ringkasan: Terbunuh dalam seranghendap oleh komunis yang telah menyebabkan 8 orang pegawai dan anggota terbunuh, manakala 6 anggota Melayu mengalami kecederaan

Tarikh: 23.02.1950
Nama: Sgt 3493 Jamil Bin Mohd Shah, Cpl 7068 Mohd Yassin Bin Haji Abdul Wahab, L/Cpl7168 Jidin Bin Omar, PC 3933 Hamzah Bin Ahmad, PC 5674 Abu Bin Mohd Ali, PC 7493 Mohamad @ Ahmad Bin Jaafar, PC 7862 Abdul Kadir Bin Jusoh
PC 8600 Jaafar Bin Hassan, PC 9136 Hassan Bin Othman, EPC 3475 Mohd Tap Bin Lazim, EPC 3795 Jaafar Bin Arshad, MPC 60 Ibrahim Bin Adam, MPC 68 Awang Bin Ali, MPC 181 Basiron Bin Adam, AP 1912 Mahmood Bin Saat, AP 1925 Ali Bin Akob, AP 2098 Redzuan Bin Alias, AP 2127 Othman Bin Yahya, AP 2130 Samad Bin Yatim
Tempat: Bukit Kepong
Ringkasan: Kejadian bermula pada kira-kira jam 4:15 pagi, sejurus sebelum subuh, apabila 200 komunis diketuai Muhammad Indera, melancarkan serangan gerila ke atas balai Polis Bukit Kepong. Walaupun keadaan tidak menyebelahi mereka, anggota-anggota Polis diketuai Sarjan Jamil enggan menyerah walaupun jenuh dipujuk oleh komunis tersebut. Menjelang penghujung pertempuran tersebut, komunis telah membakar berek dan balai Polis tersebut.

Itupun, mereka hanya mampu berbuat demikian selepas 5 jam mereka melepaskan tembakan pertama. Mereka kemudian berundur ke dalam hutan, meninggalkan sisa kemusnahan dan kematian. 14 anggota Polis, 5 anggota Polis Bantuan dankeluarga mereka terkorban manakala MPC 37, PC 7645, PC 10533 dan EPC 3472 tercedera. Beberapa tahun selepas kejadian tersebut, Mat Indera telah ditangkap oleh detektif Cawangan Khas Batu Pahat dan dihukum gantung di Perak.

Tarikh: 25.08.1950
Nama: PC 9364 Muhammad Bin Abd Jalil
Tempat: Gua Musang
Ringkasan: Terbunuh apabila pesawat Douglas DC 3 Dakota KN630 daripada British Royal Air Force (RAF) terhempas di hutan tebal daerah Gua Musang semasa dalam perjalanan dari Lapangan Terbang Changi, Singapura ke Kota Bharu, Kelantan. Selain beliau, 12 kru termasuk 3 kru pesawat Dakota itu, 4 air despatchers dan penumpang-penumpang lain turut terkorban. Satu platun pasukan British telah dihantar untuk operasi menyelamat danberjaya menemui pesawat malang itu. Namun, disebabkan oleh ancaman komunis, mereka telah menanam kesemua mangsa di dalam kubur yang tidak sempurna. Pada 3 Oktober 2008, kerajaan British dan Malaysia telah melancarkan project operasi pencarian semula dan mengumpulkan semula kesemua tinggalan.

Tarikh: 18.10.1954
Nama: SC 15906 Mohd Yassin Bin Mahirin, SC 18839 Ahmad Bin Hamzah, SC 38006 Abdul Wahan Bin Tamby, SC 38055 Yasin Bin Ahmad
Tempat: Pontian, Johor
Ringkasan: Komunis telah menyerang dan membakar balai Polis Chuan Seng dekat daerah Pontian. Kesemua anggota tersebut telah terkorban, manakala 7 orang lagi termasuk ketua balai telah mengalami kecederaan parah

Tarikh: 17.06. 1968
Nama: Kpl. 14892 Nizam Bin Mohd Adam, Kpl. 19839 Abdul Ghani Bin Mohd,PC 1479 Abdullah Bin Muhammad, PC 2509 Loh Ah Chu, PC 8365 Jalil Bin Bachik, PC 11401 Ismail Bin Mat Sidi, PC 20239 Abdul Hamid Bin Abu Bakar, PC 23086 Chan Eng Teck, Kpl. 24008 Mustapha Bin Hussein, PC 24827 Mohamad Bin Othman, PC 25200 Hashim Bin Ismail, PC 25700 Abdullah Bin Ismail, PC 30449 Ong Lock Say,PC 30758 Mohd Salleh Bin Abidin, PC 30833 Ismail Bin Amir, PC 40281 Abdul Ghani Bin Daud
Pasukan: Police Field Force (Polis Hutan)/PFF
Tempat: Kroh (kini Pengkalan Hulu), Perak
Ringkasan: Diseranghendap oleh komunis

Tarikh: 16.08.1968
Nama: PC 29987 Abu Bakar Bin Ngah Wahab
Pasukan: PFF
Tempat: Betong, Selatan Thailand
Ringkasan: Beliau telah terlibat dengan satu operasi untuk menyerang sebuah kubu komunis. Beliau terkorban di dalam operasi tersebut

Tarikh: 30.04.1971
Nama: Cpl 1351 Yeap Sean Hua
Tempat: Setapak
Ringkasan: Pada jam sekitar 12.50 tengahari, Yeap telah ditembak dan meninggal serta-merta semasa sedang bertugas untuk cuba menahan seorang remaja Cina yang ganas dan bersenjata di Setapak, Kuala Lumpur. Tembakan yang mengenai Yeap turut didengari oleh PC 30279 Fong Thean Kit yang sudahhabis bertugas dan sedang membeli-belah berdekatan kawasan tersebut. Fong telah mengejar dan berjaya menangkap remaja tersebut. Kedua-duanya telah dianugerahkan pingat Seri Pahlawan Gagah Perkasa.

Tarikh: 12.07.1973
Nama: C/Insp I/1952 Chin Chin Kooi
Pasukan: SB
Tempat:
Ringkasan:Selepas bertugas sebagai seorang pegawai Polis selama 21 tahun, C/Insp. Chin telah ditembak pada hari tersebut, jam 09.00 malam ketika cuba membantu penghuni sebuah rumah yang telah dicerobohi, pada jarak dekat menggunakan 2 pistol. Sebelum menghembuskan nafas terakhir, beliau sempat menembak balas penyerang tersebut

Tarikh: 26.07.1973
Nama: Sgt 26081 Lee Han Cheong}
Pasukan: PFF
Tempat: Bidor, Perak
Ringkasan: Pada jam 11.00 pagi hari itu, 11 anggota PFF diketuai Sarjan Lee terlibat dengan usaha bersama untuk memindahkan semula penduduk Bidor yang telah berjaya meloloskan diri daripada cengkaman komunis. Sarjan Lee yang sedang membuang air kecil di satu semak berdekatan telah ditembak daripada jarak dekat oleh musuh yang bersembunyi dan mengintip kawasan itu. Beliau mengalami kecederaan parah akibat tembakan di dahi dan meninggal serta merta.

Tarikh: 10.01.1974
Nama: DPC 1443 Othman Bin Ahmad
Pasukan: Jabatan Siasatan Jenayah/CID
Tempat: Chuping, Perlis
Ringkasan: Beliau dan rakan patrolnya telah diserang oleh 6 penjenayah di sebuah kilang gula. Beliau terkorban selepas bergelut dengan salah seorang penjenayah itu dan membunuhnya

Tarikh: 07.06.1974
Nama: IGPG/484 Tan Sri Abd. Rahman Bin Hashim
Pasukan: Bukit Aman
Umur: 49
Tempat: Persimpangan Jalan Tun Perak dan Jalan Raja Chulan, Kuala Lumpur
Ringkasan: Dibunuh daripada jarak dekat oleh pengganas Komunis.

Tarikh: 06.04.1975
Nama: ASP G/4741   Mohd Johny Bin Mustapha, PC 1642 Nuing anak Saling
Pasukan: PFF
Tempat: Sungai Setabau , Sibu,Sarawak
Ringkasan: Terup PFF diketuai ASP Mohd Johny telah diseranghendap oleh kumpulan komunis PARAKU di sebuah ladang lada. Walaupun tercedera teruk, beliau tidak membenarkan PC Nuing untuk merawatnya, sebaliknya menyuruh beliau meneruskan serangbalas. Nuing menurut perintah pegawainya dan terus maju. Kedua-duanya terkorban sebelum musuh berundur ke dalam hutan.

Tarikh: 28.08.1975
Nama: EPC 5247 Yeop Bin Omar, EPC 5261 Sharif Bin Yaakob   , EPC Mat Alias Bin Nik Daud, EPC 5272 Wan Marzuki Bin Wan Hussein
Tempat: Pos Tapong, Perak
Ringkasan: Kesemua anggota daripada Balai Polis Gerik itu telah ditugaskan menghantar bekalan kepada terup VAT69 yang sedang beroperasi di Pos Tapong melalui jalan sungai. Bot mereka telah diseranghendap dan kesemuanya dibunuh kejam oleh komunis. Mayat masing-masing telah diperlakukan dengan zalim. Kesemua bekalan dan senjata yang dibawa mereka dirampas. Operasi susulan oleh Pasukan VAT69 telah berjaya merampas semuanya kembali.

Tarikh: 04.09.1975
Nama: ASP G/3427   Mohd Zabri Bin Abdul Hamid
Pasukan: VAT-69
Tempat: Operasi Bamboo 6
Ringkasan:     Selepas mengetua operasi memburu kumpulan komunis yang telah menzalimi jenazah 4 orang SC yang sepatutnya menghantar bekalan kepada Pasukannya, Zabri telah tercedera parah terkena jerangkap samar semasa dalam perjalanan pulang ke Pos Tapong pada 3 September 1975. Kecederaan pada bahagian celah kelengkangnya telah mengakibatkan pendarahan serius yang membawa kepada pemergian beliau kerana tidak dapat dibawa keluar untuk rawatan. Beliau dinakkan pangkat daripada Inspektor kepada AP secara posthumous. Beliau turut dikurniakan pingat keberanian tertinggi negara, SP pada tahun 2014.

Tarikh: 1975-06-03
Nama: PC 46955 Mohd Yusof Bin Abd Rahman, PC 49614            Abd Hamid Bin Muhamad
Pasukan: PFF
Ringkasan: Terbunuh dalam insiden pengeboman Kuarters Pasukan Polis Hutan (sebelumnya PFF) oleh komunis di Jalan Pekeliling (kini Jalan Tun Razak ). 10 lagi anggota tercedera

Tarikh: 1975-11-13
Nama: DCP G/4218   Dato’ Khoo Chong Kong, PC 5135 Yeong Peng Chong
Pasukan: Ketua Polis Perak
Tempat: Ipoh, Perak
Ringkasan:Dato’ Khoo, yang ketika itu juga merupakan Ketua Polis Perak, sedang dalam perjalanan pulang ke markas selepas makan tengahari apabila 2 penembak daripada Skuad Bergerak Pertama Parti Komunis Malaya yang bermotorsikal, menembak beliau daripada jarak dekat di persimpangan Fair Park dan Jalan Anderson. Yeong yang menjadi drebar beliau telah membalas tembakan, tapi dia juga telah ditembak di kedua-dua bahagian dada da kepala. Penembaknya sempat melarikan diri, tapi berjaya ditangkap kemudian dan dihukum gantung. Dato’ Khoo dinaikkan pangkat kepada DCP dan dikurniakan gelaran Tan Sri secara posthumous, manakala Yeong pula dikurniakan pangkat Sarjan , juga secara posthumous.


Sebuah Kajian: Mati Akibat Kebosanan

Dulu, ungkapan ‘aku boleh mati kebosanan’ dianggap sebagai gurauan.

Bila bosan saja, perkataan ini akan diungkapkan. Waima bila tunggu member lama sangat pun, kita akan ungkap benda ini.

Saintis ada buat kajian pasal orang mati akibat kebosanan ini. Ia adalah benar.

Masa tahun 1980, terdapat lebih kurang 7,500 orang London yang berumur sekitar 35 – 55 tahun ditemu-duga oleh sekumpulan pakar dari Jabatan Epidemiologi dan Kesihatan Awam dari University College London.

Antara soalan yang ditanya pada mereka ada tahap kebosanan yang mereka hadapi terhadap pekerjaan mereka pada bulan yang lalu.

Kemudian, masa tahun 2009, orang-orang yang ditemu-duga ini dijejak kembali siapa dalam kalangan mereka yang dah mati.

Martin Shipley, penyelidik yang melaporkan mendapati kesan sakit jantung dapat dikaitkan dengan kebosanan.

Orang yang selalu rasa bosan ini 2.5 kali akan cepat mati disebabkan oleh masalah jantung berbanding mereka yang tak bosan.

Mesti nampak mengarut, kan?

Menurut American Heart Association, perokok mudah mendapat sakit jantung berbanding bukan perokok.

Kemudian, mereka yang ada obesiti, darah tinggi dan gula tinggi dua kali ganda mudah terkena serangan jantung dan tiga kali lebih cepat mati berbanding lain-lain.

Ini bermaksud, Dr. Kashdan, kematian akibat kebosanan pun mempunyai disebabkan oleh sakit-sakit macam itu. Sudah tentulah apabila ada kematian di tempat kerja, orang tak sebut pun pasal kebosanan.

Kebosanan mungkin bukan punca secara langsung. Tetapi orang yang bosan selalunya akan mempunyai gaya hidup yang tak sihat. Orang yang bosan selalunya akan ambik makanan segera.

Mereka juga selalunya tidak melakukan senaman fizikal.

Orang yang bosan ini juga selalunya buang masa di sofa sambil hisap rokok dan menonton televisyen untuk tempoh yang lama. Ditambah dengan makan makanan yang tak sihat macam Pizza dan burger.

Orang yang bosan ini juga mungkin disebabkan oleh tekanan. Kalau tertekan, kau rasa tak mahu nak buat apa-apa dan mahu duduk saja.

Orang yang bosan kurang melaburkan diri mereka untuk belajar dan mencabar diri. Mereka akan banyak terlibat dengan perjudian.

Akhirnya, apabila mereka meningkat dewasa, otak mereka tak berkembang secara literalnya. Bila otak tak kuat dan tak berkembang, mereka berisiko kena penyakit macam Parkinson dan Alzheimer.

Ahli Psikologi, Graham Price kata orang yang minum arak dan ambil dadah ini boleh jadi puncanya daripada dua sebab, sama ada dia bosan tak tahu nak buat apa ataupun sebab sifat-sifat yang tertentu.

Orang yang tak termotivasi dengan hidupnya, yang mungkin ada kecenderungan untuk murung, akan mudah berasa bosan.

Kadang, di tempat kerja walaupun kerja berlambak, kita selalu dengar orang cakap bosan sebab buat benda yang sama hari-hari. Selalu kena marah hari-hari.

Kemudian, tertekan. Bila ada masa lapang, ia diisi pula dengan gaya hidup tak sihat.

Daripada bancian tadi, mereka melaporkan sebanyak 37 peratus ada risiko mati akibat bosan.

Daripada bancian itu juga, James Laird dari Clark University dapati, sedikit gangguan dapat membuatkan membaca boleh jadi bosan.

Contohnya, kau tengah baca buku berdekatan dengan orang yang tengah tonton tv ramai-ramai. Dan kau akan dapati baca buku itu membosankan.

Keputusan ini menyokong idea bahawa kita label aktiviti-aktiviti tertentu sebagai bosan bergantung pada tahap perhatian manusia.